text:
#नारी
भारतीय संस्कृति में नारी के सम्मान के बहुत महत्व देल गेल छइ। संस्कृत में एकटा स्लोक अछि- यत्र नार्यस्तु पूज्यनते रमन्ते तत्र देवता। अर्थात जत नारी के पूजा होइत छइ ओत देवता वास करैत छैथ। नारी जन्म स मृत्यु तक अपन सब कर्तव्य निभबैत छैथ। ओ एक मां,पत्नी,बेटी,बहीन सब रिश्ता के दायित्व निष्ठा स पूरा करैत छैथ। जत नारी के देवी के रूप में पूजल जाइत अइछ,ओतय ओकरा कमजोर सेहो बुझल जाइत अछि।
नारी घर मे खुशहाली अनैत छैथ,आर घर के स्वच्छ बनबै लेल ओ भोरे-भोर उठी क साफ सफाई करैत छैथ जइ स की वातावरण स्वच्छ रहै आर हम अबै वाला बीमारी स बइच सकी इ सब नारी के कारण होइत अछि। नारी परिवारक हर सदस्य के बहुत ख्याल रखैत छैथ। नारी समाज में दु कुलक उद्धार करैत छैथ। समाज में हुनकर अपूर्व स्थान छैन। नारी के सहयोग के बिना समाज नही चइल सकत।
आजुक नारी जीवन के हर क्षेत्र में पुरूख के संगे कन्धा स कन्धा मिला क काज करै के क्षमता रखैत छैथ। शिक्षा,विज्ञान,राजनीति,धर्म,समाजसेवा आर सेना में सेहो आजुक नारी अपन प्रसंशनीय भूमिका निभा रहल छैथ। पेहने ग्रामीण क्षेत्र में नारी के शिक्षा पर ओतेक ध्यान नइ देल जाइत छल ।हम मां,दादी,नानी सब के सुनने छी की घर पर पढ़ैत छल। कहल जाइ छलेन की पइढ़ क की करती। पेहने बेटी के बेसी पढ़बै त बियाहक चिंता सेहो भ जाइ छेलेन।
आजुक नारी चाइर दीवारी स निकइल क अपन अधिकार के प्रति सजग छैथ। ओ शिक्षित भ क सब क्षेत्र में नीक प्रदर्शन क रहल छैथ। आइ हुनकर प्रतिभा आर दृष्टिकोण पुरूख स पाछु नइ छैन।
जीवनक रथ एक पहिया स नइ चलै छइ।गृहस्थी के गाड़ी नर आर नारी के सहयोग के बिना नइ बइढ़ सकैत अछि। समाज में नारी के बराबर के अधिकार भेटबाक चाही तखने समाज आगु बढ़त। दहेज प्रथा के कारण कतेक नारी के अपन जिंदगी समाप्त कर परैत अछि। आब पुरूख के सेहो अपन दृष्टिकोण बदल के चाही। नारी के कनिक प्रोत्साहन देला स हुनका में शक्ति,क्षमता,संकल्प,साहस,धैर्य जेकां गुण विकसित हेतेन। मुदा आइ काइल नारी के अपमान सेहो भ रहल अछि। नारी के भोगक वस्तु बुइझ पुरूख अपन तरीका स इस्तेमाल क रहल अछि। इ बड चिंताजनक अइछ। आब नारी के संग अभद्रता के पराकाष्ठा भ रहल अछि। रोज अखबार आर न्यूज चैनल में पढ़ैत आर देखैत छी की नारी के संग छेड़छाड़ आर बलात्कार कैल गेल। अही सबहक आबक नवतुरिया के मन मस्तिष्क पर खराब असर भ रहल अछि। नारी के सम्मान आर ओकर अस्मिता के रक्षा अही पर विचार केनाइ बड जरूरी अछि ।
- कलियुग में हर मोड़ पर रावण
कोना क अपन लाज बचाउ
प्रतिपल अपमानित अछि नारी
ककरा अपन हाल सुनाउ
नारी नही कखनो बेचारी
नारी में नीहित अछि शक्ति सबटा
जत होइत स्त्रीक अपमान
अछि ओ स्थान नरक समान
नारी सम्मान अछि,स्वर्गक द्वार
ओकर अपमान अछि नरक समानआभा झा (गाजियाबाद)


c: text/html

text:
बेगूसराय जिलाक हुसैना दियारा गांवक हरेराम शर्मा व राजधानी देवीक बेटि अनीता देवी (40 बरखक) जे बहुत मास सs पीलिया रोग सs पीड़ित छली। टाउन थाना क्षेत्रक बिहरौरा गांवक ऐगो तांत्रिक केर ओतैए झाड़ फूंकक चक्कर में पैड़ गेल छलैथ। एक मास सs उचित इलाज नञि भेटबाक चलते गुरुदिन केँ बेटी केर हालत बिगैड़ गेल तँ तांत्रिक सेहो ठीक करबाक सs मना क देने छल।
बीमार बेटी केँ ल क माँ बाप वापस घर आइब रहल छल कि एही दौरान बस में अनीता केँ मृत्यु भँ गेल।सुचना भेटला पर एसडीएम मुरली प्रसाद सिंह आओर डीपीएम खालिद हुसैन मदद केलैथ, जाहि सs किछु घंटा बाद लहासक गाड़ी सs लखीसराय टिशन पहुंचल आओर पीड़ित माँ-बाबू लहास केँ ल क बेगूसराय केँ लेल रवाना कैल गेल।
#अमानवीय व्यवहार # लाशक संग #लखीसराय #मैथिली समाचार

robotstxt: allowed

filter: keep


text:
आभा झा।
मिथिला में पाग के महत्व
मिथिला के आन-बान आर शान अछि ‘पाग’।मिथिला में पाग सम्मान के प्रतीक अछि।’पाग’जेकरा पहिर क लोक स्वयं केर गौरवान्वित अनुभव करैत छथि।मिथिलांचल में अपन अतिथि के सम्मान देबाक लेल हुनका ‘पाग’पहिरायल जाइत अछि।कवि कोकिल श्री विद्यापति सँ ल कऽ आजुक महानुभाव के बीच सम्मानक रूप में प्रचलित ‘पाग’के अपन विशिष्ट महत्ता अछि।डिक्शनरी में सेहो पागक अलंकारिक अर्थ लिखल अछि–पाग के मतलब प्रतिष्ठा अछि।दिसंबर 2019 में ‘पाग’शब्द के लंदन सँ प्रकाशित मैकमिलन डिक्शनरी में सेहो अंगीकार भेल अछि।ऑक्सफोर्ड सेहो ‘पाग’ शब्द के स्वीकार करैत अगला संस्करण लेल विचाराधीन रखने अछि।
‘पाग’ के प्रतिष्ठा दियाब में पिछला कतेक वर्ष सँ जुड़ल मिथिला के लोक फाउंडेशन के अध्यक्ष डॉ बीरबल झा एहि उपलब्धि पर खुशी जतेने छैथ।बुझल जाय कि डाॅ झा 2016 में ‘पाग’बचाओ अभियान ‘दिल्ली सँ शुरू केने रहैथ।ऐकर बाद केंद्र सरकार सेहो 2017 में मिथिला के ‘पाग’ पर डाक टिकट जारी केलनि। एलबीएसएम काॅलेज के मैथिली विभागाध्यक्ष डाॅ रवींद्र कुमार चौधरी सेहो कहलखिन कि प्रधानमंत्री नरेंद्र मोदी सेहो पागक महत्व बुझलखिन।
मिथिला संस्कृति में गर्भाधान सँ ल कऽ श्राद्धकर्म धरि सोलह संस्कार के समायोजित कैल गेल अछि।एहि संस्कार में सर्वप्रथम उपनयन संस्कार आर ओकर बाद विवाह संस्कार में पाग केर प्रचलन अछि।पहिने साठा पागक चलन छल,जेकरा अमूमन साइठ हाथक कपड़ा सँ बनायल जाइत छल आर ऐकरा पहिरय वाला स्वयं ऐकरा अपन माथ पर बांधय छलाह।मुदा समय बदलल आर लोकक सोच सेहो,से पाग अपन प्रारंभिक अवस्था सँ आधुनिक अवस्था में पहुँच चुकल अछि।हमर विचार सँ त एहि में किछ आर परिवर्तन क आर नीक बनायल जा सकैत अछि जाहि सँ इ माथ सँ जल्दी खसत नहिं।
पहिने कोढ़िला सँ पाग बनय छल,मुदा आब ओ उपलब्ध नहिं रहबाक कारण बत्तीस औंसक कूट सँ पागक ढाँचा तैयार कैल जाइत अछि,फेर मलमल या सूती कपड़ा सँ ओकरा सजायल जाइत अछि।पाग के ऊपरी भाग के चनवा कहल जाइत अछि जाहि पर तिकोना कूट लागल रहैत अछि,जेकरा त्रिफला कहल जाइत अछि।पागक आगु भाग के आगुक चूनन ओकर नींचा मुड़ल भाग के पेशानी आ पाछु के हिस्सा के पिछुआ कहल जाइत अछि।
मिथिला में मांगलिक,संस्कृति आ धार्मिक परियोजनक अनुसार अलग-अलग रंगक पाग पहिरबाक परम्परा सेहो अछि,जेना उपनयन संस्कारक अवसर पर पियर पाग,विवाह
के अवसर पर ललका पाग,कोनो तरहक
धार्मिक परियोजनक अवसर पर उज्जर रंगक पाग पहिरल जाइत अछि।
दरअसल मिथिला में ‘पाग’ के विशिष्ट महत्व अछि।’पाग’ पूरा मिथिला के सांस्कृतिक प्रतीक अछि।परिवार या समाज के सम्मानित व्यक्ति ऐकरा अपन माथ पर धारण करैत छैथ।ई हुनकर ज्ञान आर सामाजिक सम्मान के सूचक अछि।संरचना के कारण ऐकरा धारण कनाइ बहुत कठिन अछि।विनीत भाव सँ ऐकर धारक कतौ कनिक झुकि जेता,त ई माथ सँ खसै लागैत अछि।मैथिली में पाग खसनाइ ‘एकटा मुहावरा अछि जेकर अर्थ अछि ‘इज्जत गंवेनाइ’।आब त एतेक सुंदर-सुंदर मिथिला पेंटिंग कैल ‘पाग’ भेटैत अछि।अपना सब अपन एहि संस्कृति के बनेने रहि। जय मिथिला जय जानकी।
“पाग : मैथिल के पहचान”
आभा झा।


text:
कतय भेटत मैथिलीक ई सब पोथी आ सम्बन्धित सामग्री (नोट्स इत्यादि)?
यूपीएससी आ बिपीएससी जेहेन महत्वपूर्ण परीक्षा मे मैथिली रखनिहार छात्र केँ बहुत रास सहयोग एखन धरि मैथिलीक विभिन्न नेट (डोमेन्स) मे नहि भेटैत छैक। दिल्ली या पटना या राँची या आरो किछु महत्वपूर्ण स्थान पर यूपीएससी केर तैयारी कराबय वला कोचिंग संस्थान या ओकर वेबसाइट द्वारा महत्वपूर्ण टिप्स सब जरूर वेब-डोमेन मे भेटि रहलैक अछि, लेकिन जतेक सुलभता सँ आ जतेक सन्दर्भित सामग्री वास्तव मे यूपीएससी/बिपीएससी केर तैयारी लेल भेटबाक चाही से नहि भेटि रहलैक अछि।
दुःखक बात ईहो छैक जे मैथिलीक विभिन्न वेब न्यूजपोर्टल सेहो झखैते-झखैते चलि रहल अछि। जेकरा पास कोनो तरहक आर्थिक प्रबन्धन नहि रहतैक ओ निजी लगानी सँ कतेक दूर आ कतेक उपलब्धिमूलक भऽ सकैत छैक? तखन त जैह-सैह, स्वयंसेवा के हिसाबे सँ सही, लेकिन मैथिली जिन्दाबाद व किछु आरो वेबसाइट सब एहि दिशा मे समय-समय पर प्रयास करैत अछि, सैह बहुत भेल।
हमरा एक छात्र सुमन कुमार सर्राफ मैथिली जिन्दाबाद केर विभिन्न न्यूजलिंक पर कमेन्ट मार्फत आइ ई प्रेरणा देलथि जे एहि वेबसाइट पर बहुत किछु भेटि रहल अछि लेकिन यूपीएससी/बिपीएससी के तैयारी लेल सेहो किछु सामग्री समय-समय पर पोस्ट कयल जाय। एहि सँ पूर्वहु मे किछु अभ्यर्थी लोकनि कहने रहथि जे मैथिली जिन्दाबाद केर लेख विशेष रूप सँ भाषा, बोली, साहित्य आदिक संग कन्टेम्पोरेरी (समसामयिक) विषय-विश्लेषण सब नीक मात्रा मे भेटि जाइत अछि, जाहि सँ मैथिली पढय लेल आ व्यूज मेकिंग संग अपन विश्लेषण लेल बहुत उल्लेखणीय सहयोग सेहो भेटि जाइत अछि। मुदा जाहि तरहक स्पेसिफिक (खास सन्दर्भित) सामग्रीक खोज रहैत अछि से नहि भेटि पबैत अछि। तेँ प्रकाशनक कार्य मे एहि दिशा मे सेहो डेग बढायल जाय।
हालहि बिपीएससी मे सफलता पाबि बिहार सरकार केर पदाधिकारी पद पर नियुक्त भेला मैथिलीप्रेमी आ समर्पित युवा अभियन्ता भाष्कर ज्योति संग सम्पर्क करैत एहि दिशा मे उचित सहयोग लेल कहलियनि। ओ कहलथि जे सर्वप्रथम जे सब निर्धारित पाठ्यक्रम छैक आ जे-जतेक पुस्तक केर आधार पर प्रश्नपत्र बनायल जाइत अछि तेकर उपलब्धता पर काज करबाक जरूरत अछि। हमरो ई बहुत बेसी उचित आ प्रथम आवश्यक बुझायल। आब जेना यूपीएससी के पाठ्यक्रम पर गौर करूः
1. Place of Maithili in Indo-European language family.
भारोपीय भाषा परिवार मे मैथिलीक स्थान
2. Origin and development of Maithili language. (Sanskrit, Prakrit, Avhatt, Maithili)
मैथिली भाषाक उत्थान आ विकास (संस्कृत, प्राकृत, अवहठ्ठ, मैथिली)
3. Periodic division of Maithili Language. (Beginning, Middle era, Modern era)
मैथिलीक कालखंडीय विभाजन (आरम्भकाल, मध्यकाल आ आधुनिककाल)
4. Maithili and its different dialects.
(मैथिली आ एकर विभिन्न बोली)
5. Relationship between Maithili and other Eastern languages (Bengali, Asamese, Oriya )
मैथिलीक अन्य पूर्वांचलीय भाषा (बंगाली, असमिया आ उड़िया) संग सम्बन्ध
6. Origin and development of Tirhuta Script.
तिरहुता लिपि केर उद्भव व विकास
7. Pronouns and Verbs in Maithili Language.
मैथिली भाषा मे सर्वनाम आ क्रियापद
Part B
History of Maithili Literature (मैथिली साहित्यक इतिहास)
1. Background of Maithili Literature (Religious, economic, social, cultural).
मैथिली साहित्यक पृष्ठभूमि (धार्मिक, आर्थिक, सामाजिक, सांस्कृतिक)
2. Periodic division of Maithili literature.
मैथिली साहित्यक कालखंडीय विभाजन
3. Pre-Vidyapati Literature.
विद्यापति-पूर्व केर साहित्य
4. Vidyapati and his tradition.
विद्यापति व हुनक परम्परा
5. Medieval Maithili Drama (Kirtaniya Natak, Ankia Nat, Maithili dramas written in Nepal .
मध्यकालीन मैथिली नाटक (कीर्तिनिया नाटक, अंकिया नाट, नेपाल मे लिखल गेल मैथिली नाटक)
6. Maithili Folk Literature (Folk Tales, Folk Drama, Folk Stories, Folk Songs).
मैथिली लोक साहित्य (लोक कहिनी, लोक नाटक, लोक कथा, लोक गीत)
7. Development of different literary forms in modern era
आधुनिक काल मे विभिन्न साहित्यिक स्वरूपक विकास
(a) Prabandh-kavya
प्रबन्ध काव्य
(b) Muktak-kavya
मुक्तक काव्य
(c) Novel
उपन्यास
(d) Short Story
लघुकथा
(e) Drama
नाटक
(f) Essay
निबन्ध
(g) Criticism
आलोचना
(h) Memoirs
संस्मरण
(i) Translation
अनुवाद
8. Development of Maithili Magazines and Journals
मैथिली पत्र-पत्रिकाक विकास
Paper – II
Answers must be written in Maithili
The paper will require first-hand reading of the prescribed texts and will test the critical ability of the candidates.
Part-A
1. Vidyapati Geet-Shati – Publisher : Sahitya Akademi, New Delhi (Lyrics – 1 to 50)
विद्यापति गीत-शती – प्रकाशकः साहित्यक अकादमी, नई दिल्ली (गीत १ सँ ५० धरि)
2. Govind Das Bhajanavali – Publisher : Maithili Acadamy, Patna (Lyrics – 1 to 25)
गोविन्द दास भजनावली – प्रकाशकः मैथिली अकादमी, पटना (गीत – १ सँ २५ धरि)
3. Krishnajanm – Manbodh
कृष्णजन्म – मनबोध
4. Mithilabhasha Ramayana – Chanda Jha (only Sunder-Kand)
मिथिलाभाषा रामायण – चन्दा झा (मात्र सुन्दरकाण्ड)
5. Rameshwar Charit Mithila Ramayan – Lal Das (only Bal-kand)
रामेश्वर चरित मिथिला रामायण – लाल दास (सिर्फ बालकाण्ड)
6. Keechak-Vadh – Tantra Nath Jha.
कीचक-वद्ध – तंत्र नाथ झा
7. Datta-Vati – Surendra Jha ‘Suman’ {only 1st and 2nd Cantos}.
दत्तवती – सुरेन्द्र झा ‘सुमन’ (मात्र पहिल आ दोसर भाग)
8. Chitra-Yatri
चित्रा – यात्री
9. Samakaleen Maithili Kavita – Publisher : Sahitaya Akademi, New Delhi .
समकालीन मैथिली कविता – प्रकाशकः साहित्य अकादमी, नई दिल्ली
Part-B
10. Varna Ratnakar – Jyotirishwar (only 2nd Kallol)
वर्ण रत्नाकर – ज्योतिरिश्वर (दोसर कल्लोल)
11. Khattar Kakak Tarang – Hari Mohan Jha
खट्टर काकाक तरङ्ग – हरि मोहन झा
12. Lorik–Vijaya – Manipadma
लोरिक विजय – मणिपद्म
13. Prithvi Putra – Lalit
पृथ्वीपुत्र – ललित
14. Bhaphait Chahak Jinagi – Sudhanshu ‘Shekhar’ Choudhary
भफाइत चाहक जिनगी – सुधांशु शेखर चौधरी
15. Kriti Rajkamlak – Publisher : Maithili Academy, Patna (First Ten Stories only)
कीर्ति राजकमलक – प्रकाशकः मैथिली अकादमी, पटना (पहिल १० कथा मात्र)
16. Katha–Sangrah – Publisher : Maithili Academy, Patna
कथा-संग्रह – प्रकाशकः मैथिली अकादमी, पटना
त एतेक रास पोथीक उपलब्धता कोनो एक ठाम कतय होयत? पटना? दरभंगा? मधुबनी? दिल्ली? साहित्य अकादमी दिल्ली सँ आ मैथिली अकादमी पटना सँ सम्पर्क करैत ओहि पोथी सब केँ संकलन करबाक विकल्प त अछिये, लेकिन आरो कोनो स्रोत हुए त कहू।
साभार संजय मिश्र – एक सफल अभ्यर्थी जे हाल बिहार सरकार केर राजश्व विभाग पदाधिकारीक रूप मे कार्यरत छथि, हुनका मार्फत बिपीएससी मे मैथिलीक पाठ्यक्रम केर जानकारी निम्न रूप सँ प्राप्त भेल अछि।
बिहार लोक सेवा आयोगक पाठ्यक्रम
मैथिली विषय
प्रथम पत्र
१. विद्यापति गीतावली (गीतिका) – विद्यापति
२. गोविन्द भजनावली – गोविन्द दास
३. कृष्णजन्म – मनबोध
४. मिथिला भाषा रामायण (सुन्दरकाण्ड मात्र) – चन्दा झा
५. सूर्यमुखी – आरसी प्रसाद सिंह
६. ललका पाग – राजकमल
७. प्रबंध संग्रह – रमानाथ झा
८. मिथिला नाटक – रघुनन्दन दास
९. चित्रा – बैद्यनाथ मिश्र यात्री
१०. कन्यादान द्विरागमन – हरि मोहन झा
दोसर पत्र
१. मैथिली साहित्यक इतिहास – दुर्गानाथ झा श्रीश
२. मैथिली साहित्यक इतिहास – मायानन्द मिश्र
३. मैथिली परिशीलन – गोविन्द झा
४. भाषा शास्त्र प्रवेशिका – गोविन्द झा
सहायक पोथी
१. मैथिली गद्य गौरव – शारदिन्दु चौधरी
२. परिचायिका – भीमनाथ झा
३. अक्षर पुरुष – किशोर केशव
४. सफलता सोपान – रमण कुमार झा
मूल्य ३१०० टका के पोथी डाक खर्च सहित २८५० टका मे उपलब्ध अछि। सम्पर्कः शेखर प्रकाशन, पटना। मोबाइल नम्बरः +919334102305
हरिः हरः!!


text:
मोतिहारी:मोतिहारी जिलाक एगो गांव में एगो शिक्षक अप्पने कोचिंग में पढ़ैए बाली आठ बरखक मासूम छात्रा केँ संग दुष्कर्म कँ गुरु-शिष्यक संबंधक केँ तार तार कँ देलक।एही मामला में पुलिस आरोपी शिक्षक केँ गिरफ्तार कँ लेलक यै। ओहि छात्रा केँ मेडिकल जांचक लेल अस्पताल भेज देल गेल अछि। एही मामला में छात्रा केँ पिता पुलिस केँ आवेदन देलैथ यै।एहिमें पुलिस केँ कहल गेल अछि कि उ रोज चाइर बजे आरोपी शिक्षक केँ ओत कोचिंग में परहबाक लेल जाइत छल। ओहि दौरान आरोपी शिक्षक शनि दिन कँ साझ में पढ़बाक लेल ऐल मासुम छात्राक संग बहला फुसला कँ दुष्कर्म केलैक। साबुत छुपेबाक लेल हत्या करबाक प्रयास केलक। मुदा एहिमें उ सफल नैए भँ सकल। कोनो तरहे बच्ची अप्पन जान बचा कँ घर पहुंचल। थानाध्यक्ष अभिनव कुमार दूबे कहलैथ कि छात्राक पिता केर आवेदन पर एफआईआर दर्ज कँ आरोपित शिक्षक केँ गिरफ्तार कँ लेल गेल अछ।
#दुष्कर्म #नाबालिक #मोतिहारी #मैथिली समाचार


text:
पटना। आवागमन क परंपरागत साधन क लुत्फ उठेबा क हुए त बिहार आऊ। गंगा क लहरि पर हेलइत जहाज पर ठेठ बिहारी गीत-संगीत क संग देसी व्यंजन क स्वाद आ बीच-बीच मे अबैय वाला पड़ाव पर बैलगाड़ी, रिक्शा आओर हाथी क सवारी क व्यवस्था।
एहि दौरान गंगा तट पर होइवाला आरती क आनंद सेहो। इ सब बिहार राज्य पर्यटन निगम क नव योजना छी, जे तीन आइ जमीन पर उतरि गेल। एकटा विदेशी निजी कंपनी क सहयोग स इ अद्भुत योजना तैयार भेल अछि। एकर पाछु मुख्य सोच विदेशी पर्यटक कए आकर्षित करब अछि।
56 विदेशी पर्यटक कए लकए 28 कोठलीवाला जहाज आइ कोलकाता स वाराणसी क लेल विदा भ रहल अछि। इ चारि तारीख कए बटेश्वर स्थान पहुंचत। कहलगांव, मुंगेर, सिमरिया, बाढ़, पटना, मोहजामपुर आ बक्सर मे रुकेैत इ नौ तारीख कए उत्तर प्रदेश चल जाइत। एहि जहाज मे अमरीका, जर्मनी, ब्रिटेन, जापान आदि देश क पर्यटक सवार छथि।
कोलकाता स वाराणसी तक गंगा क लहरि पर मौजमस्ती क संग-संग सैर करैय वाला पर्यटक क लेल जहाज पर मनोरंजन आ बिहारी व्यंजन क सेहो व्यवस्था रहत। पर्यटक कए विक्रमशिला आ नालंदा विश्वविद्यालय क भग्नावशेष दिखाउन्ल जाइत आओर भारत क प्राचीन इतिहास क जानकारी देल जाइत।
पर्यटक कए बोधगया, राजगीर सहित ओ सबटा पुरातात्विक स्थल क भ्रमण कराउल जाइत जे दस्तावेज अलग लोक स्मृतिय मे सेहो दर्ज अछि। हुनका मुंगेर मे योग क पहिल विश्वविद्यालय सेहो घुमाउल जाइत। पर्यटक क दल पटना क ऐतिहासिक धरोहर स सेहो रू-ब-रू हेताह।
पर्यटन विभाग क प्रधान सचिव सह बिहार राज्य पर्यटन विकास निगम क प्रबंध निदेशक सह अध्यक्ष रश्मि वर्मा कहलथि जे समझौता क अनुसार सबटा तैयारी भ चुकल अछि। ब्रिटेन क पांडव रीवर क्रूज प्राईवेट लिमिटेड कंपनी और पर्यटन निगम के बीच एमओयू पर मई मे हस्ताक्षर भेल छल। एकर तहत विदेशी पर्यटक कए कोलकाता स वाराणसी आ वाराणसी स कोलकाता क बीच एक वर्ष तक भ्रमण करेबाक योजना अछि।
समझौता क तहत सब बेर पर्यटक क सुविधा निगम उपलब्ध कराउत। बिहार मे पर्यटक क इ सात दिन क यात्रा अछि। एहि दौरान पर्यटक कए राज्य क पर्यटन स्थल क भ्रमण क सुविधा उपलब्ध करेबा आ हुनकर सुरक्षा क जिम्मेदारी निगम क अछि। पर्यटन निगम क अधिकारी क अनुसार निगम क दिस स गाइड आ वाहन क सेहो व्यवस्था अछि। भारी संख्या मे सुरक्षाकर्मी सेहो तैनात रहत।
पिछला एक माह स निगम अधिकारी एहि पैकेज कए अंतिम रूप देबा मे लागल छलाह। उत्तर प्रदेश मे प्रवेश स पूर्व विदेशी क आकर्षण क केंद्र बक्सर होयत। एहि ठाम पर्यटक कए बैलगाड़ी स घुमाउल जाइत। हुनका हाथी क सवारी क सेहो आनंद उठेबाक मौका भेटत । निगम अधिकारी कहैत छथि जे जलमार्ग स विदेशी क आगमन क इ प्रयोग ‘अनूठाÓ अछि।
पर्यटक जहाज : कहलगांव से बक्सर वाया पटना
चार अक्टूबर
दोपहर 12 बजे जहाज बटेश्वर स्थान।
विक्रमशिला रवाना
कहलगांव मे जहाज मे रात्रि विश्राम
डॉ गोपाल शरण देताह डाल्फिन क जानकारी।
पांच अक्टूबर
कहलगांव स रवाना
65 किमी दूरी तय करि सुलतानगंज मे ठहराव
गंगा नदी मे डालफीन देखबाक आनंद लेताह
मुंगेर मे जहाज मे रात्रि विश्राम
छह अक्टूबर
मुंगेर योग आश्रम रिक्शा स जेताह
मुंगेर स विदा भ सिमरिया घाट ठहराव
सिमरिया मे जहाज पर राति बितत।
सात अक्टूबर
सिमरिया से जहाज रवाना
पटना जिला क बाढ़ पहुंचत।
7.30 बजे सड़क मार्ग स नालंदा रवाना
राजगीर मे भोजन
सांझ तक बोधगया पहुंचताह।
बोधगया स पटना आबि रात्रि विश्राम
आठ अक्टूबर
पटना क विभिन्न ऐतिहासिक आ पर्यटक स्थल क भ्रमण
मनेर मे जहाज पर सवार हेताह
बक्सर से पहिने मोहजामपुर मे जहाज मे रात्रि विश्राम
नौ अक्टूबर
बक्सर ठहराव।
दस अक्टूबर
जहाज चौसा होइत वाराणसी क लेल रवाना


text:
विचार
– प्रवीण नारायण चौधरी
अहाँक ई कविता मानव संसारक अधुनातन अवस्था मे पुरान संस्कृति केँ जियल लोकक वितृष्णा केँ जहिनाक तहिना राखि रहल अछि। एक बेर हमरो पाठक लेल डा. शेफालिका वर्माक ई कविता केँ पढबाक लेल कौपी कय केँ अपन विचारक संग सम्प्रेषित कय रहल छी –
माधवी लता सँ घेरल कंपाउंड
रजनीगंधा के मदमातल सुगन्धि
मनुख बन्द भ जायत देवारक बीच
टीवी लैपटॉप मोबाइल के बांहि में
बाट पर भगैत रहत जिनगी जिनगी लेल
तरसैत रहत मनुख बालकोनी में
४-५ दिन पूर्व हमर एक आध्यात्मिक गुरुदेव श्री परविन्दर कुमार लाम्बा एकटा बहुत महत्वपूर्ण पोस्ट सोझाँ अनने छलाह। ओहो किनको लिखल पोस्ट केँ मात्र अपन वाल सँ शेयर करैत ओकर गूढ तत्व केँ आत्मसात करबाक लेल कहने रहथि। ओकर सार मात्र कहय चाहब जे एक गोट कर्नल साहब जे अपन २ गोट बेटा केँ खूब उच्च शिक्षा-दीक्षा दय केँ अमेरिका मे हाई क्लास जौब करबाक धरि सपोर्ट कयलखिन तिनका बाद मे पत्नीक मृत्यु भेला आ दुनू बेटा केँ अन्तिम संस्कार लेल भारतक लखनऊ आबि उचित पुत्रधर्म निर्वाह लेल कहलखिन त दोसर दिन भेने छोटका बेटा एलनि। ओकरा सँ पुछलखिन जे बड़का नहि एलौक, त ओ बड़ा जिद्द केला पर सत्य बात कहि देलकनि जे ‘पिताजी, बड़का भैया कहला जे माय बेर मे तूँ चलि जो, बाप बेर मे हम चलि जायब।’ पिता ई बात सुनिते चुपचाप अपन कोठली मे गेला आ २ पाँतिक चिट्ठी लिखिकय राखि देलखिन जेकर सारांश जेठ पुत्र केँ संबोधन करैत ई छल कि तोरा सब केँ हम सब एखनहुँ वैह बच्चे जेकाँ बुझैत छलहुँ, माय मरबाक समय बेर-बेर अहुंरिया कटैत रहलखुन आ एक्के रट्ट लगेने रहथि जे दुनू बेटा आबि जइतय, देखि लीतहुँ आ एक बेर दुनू केँ छाती सँ सटा लीतहुँ त सन्तोष भऽ जइतय…ओ बेचारी एना अहुरिया काटिकय गेलीह आ तेकर बाद हम तोरा सभक इन्तजार मे तोहर मायक लहास केँ ओगरिकय केना समय बीतेलहुँ तेकर एहसास स्वयं टा केँ बुझय मे आयल… जखन छोटका बेटा तोरा बारे मे कहलक जे तोहर विचार हमर अन्तिम संस्कार करय बेर मे एबाक छौक त एना बुझायल जे माय केँ देखनिहार त अन्तिम घड़ी तक तोहर बाप रहथुन, हमरा देखनिहार के रहत… अतः छोटके हाथ सँ एक्के बेर माय केर संस्कार संग हमरहु संस्कार भऽ जाय से चाहैत हम अपन जीवनक अन्त कय रहल छी। – एतेक लिखिकय कर्नल साहब अपना केँ गोली मारि लेलनि। हुनकर कमरा सँ ‘ठाँय’ केर आवाज होइत देरी सब दौड़िकय गेल त देखलक जे कर्नल साहब अपन जीवनक अन्त कय लेने रहथि।
माय! ई संसार मे मानवता आगू बढि रहल अछि या पाछू ताहि विन्दु पर अहाँक ई कविता आ बहुत रास मार्मिक घटनाक्रम, बदलैत जीवनशैली आ पूर्वजक शिक्षा – एहि सब सँ हमहुँ बहुत किछु मनन करय लेल बाध्य भेलहुँ। हम सब उच्च शिक्षा आ खूब मालदार नौकरीक चक्कर मे जानि कतय जा रहल छी?


text:
डाॅ. रविकीर्ति अतिथि सभक सत्कार सम्मान लेल अध्यक्ष विनोद शंकर, सचिव समीर, कोषाध्यक्ष अक्षय सहित तमाम ग्रामीण सभक आभार व्यक्त करैत कहलनि कि ग्रामीण क्षेत्र मे एहि तरहक आयोजन प्रसंसनीय अछि। ओतहि एल एन एम यू केँ इतिहास केँ विभागाध्यक्ष डॉ. अयोध्यानाथ झा सेहो आयोजन समितिक खूब प्रशंसा केलनि। ट्रस्ट संरक्षक अजय चेतन झा, अभिमंत कुमर, डॉ. काली प्रसाद कर्ण, भूषन आजाद, बसंत झा, प्रदीप झा, बैंकर्स श्री गोपाल झा समेत बहुतो रास अतिथि पुरस्कार समारोह मे उपस्थित छलथि।
अपने क' बता दी कि युगांतर ट्रस्ट, पटना केर तत्वावधान मे पंडित ताराकान्त झा स्मृति क्रिकेट टूर्नामेंट, शिवनगर मैदान पर खेलल गेल। मिथिला कप 2018 केँ फाइनल मुकाबला मे ठिकहा सीतामढ़ी, यंग कल्ब दरभंगा टीम केँ 6 विकेट सँ पराजित करी खिताब पर कब्जा केलक। तीन वर्जन मैथिली, हिन्दी आओर अंग्रेजी मे भेल आक्टो पैडक संग भेल काॅमेन्ट्री संग चौका - छक्का पर आतिशबाजीक दर्शक सभ भरपूर मनोरंजन केलनि।
राष्ट्रगाण केँ बाद चाॅदीक सिक्का सँ भेल टाॅस मे दरभंगा बाजी मारैत पहिने बल्लेबाजी करबाक फैसला केलक मुदा जखन निर्धारित 20 ओवर मे आठ विकेट पर मात्र 116 रन बना ठिकहा, सीतामढ़ीक लेल आसान लक्ष्य द' गेंदबाजी लेल उतरल यंग टीम दरभंगा एहि क्षेत्र मे सेहो ठिकहा सीतामढ़ी टीमक समक्ष फिसड्डी साबित भेल। खचाखच 25000 सँ उपर भरल दर्शक सभक बीच खेलल गेल एहि मैच क' ठिकहा केँ बल्लेबाज संजीत एकतरफा बनबैत महज 11.3 ओवर मेँ 6 विकेट सँ जीत लेलक। संजीत केँ ताबड़-तोड़ बैटिंग लेल हुनका मैन आॅफ द मैचक पुरस्कारक रूप मे टेनिस क्रिकेट किट देल गेल। ओतहि ठिकहा केँ गेंदबाज गोलू राम केँ टूर्नामेंटक बेस्ट गेंदबाज, दरभंगा केँ कप्तान मणिशेखर केँ बेस्ट फील्डर आओर दरभंगा केँ बल्लेबाज अभय केँ बेस्ट बैट्समैनक रूप मे कैरमबोर्ड, कप आओर प्रशस्ति पत्र देल गेल।
पूरा टूर्नामेंट मे 111 रन 11 विकेट ल' ऑलराउण्ड प्रदर्शन करय बला दरभंगा केँ ऑलराउण्डर अभय केँ मैन ऑफ द सीरीज के रूप मे रेंजर साइकिल देल गेल। ऐहिक अलावा टूर्नामेंट केँ सफलता पूर्ववक संपन्न करेबा मे अप्पन अहम भूमिका निभाबई बला समिति केँ सदस्य विकास, मुरारी, रोहित, अजित, वामदेव, राहुल सहित 15 युवा केँ युगांतर ट्रस्ट दिस सँ ट्रैक सूट आओर एनआरआइ प्रवासी ग्रामीण प्रवीण चन्द्र कुमर दिस सँ पारितोषिक देल गेल। ओतहि शानदार अम्पायरिंग करी मिथिला कप केँ अलग पहिचान देनिहार अम्पायर द्वय शैलेन्द्र मिश्रा एवं चंदन झा आओर स्कोरर अजित वत्स केँ प्रशस्ति पत्र, कप आओर उपहार देल गेल।


text:
नई दिल्ली, २४ सितम्बर २०२२ । मैथिली जिन्दाबाद!!
नेपाल मे जाहि तरहें अङ्गीकृत नागरिकताक नाम पर नेपाल-भारत बीच अदौकाल सँ रहल बेटी-रोटी सम्बन्ध केँ डैमेज करबाक कुचक्र कयल जा रहल अछि ताहि पर अखिल भारतीय मिथिला राज्य संघर्ष समिति द्वारा संज्ञान लैत नेपाली राजदूतावास मे ज्ञापन पत्र सौंपल गेल अछि। समितिक संयोजक एवं प्रवक्ता सहित एक प्रतिनिधिमंडल नई दिल्ली स्थित नेपाली राजदूतावास केँ ई ज्ञापन पत्र सौंपलनि जाहि मे भारत-नेपाल बीच रहल अति प्राचीनकाल सँ बेटी-रोटीक सम्बन्ध केँ खण्डित करबाक लेल अङ्गीकृत नागरिकताक विरोध आ अराजक राजनीति करबाक बात कहल गेल अछि। एहि सँ नहि केवल दुनू राष्ट्रक बीच के सम्बन्ध खराब होयत, बल्कि सम्बन्धक वैशिष्ट्य दुनू देशक जन-जन बीच के मैत्रीपूर्ण सम्बन्ध मे सेहो दूरी आओत जे एक सुखद आ सुन्दर भविष्य के विपरीत परिणाम देत कहल गेल अछि। ई जनतब दैत समितिक प्रवक्ता शिशिर कुमार झा बतेलनि जे नेपालक राजदूत महामहिम डा. शंकर प्रसाद शर्मा सँ ऐगला सप्ताह प्रतिनिधिमंडल केँ भेंटघांट लेल आमंत्रित कयल गेल अछि, संगहि ज्ञापन पत्रक प्रति नेपाल सरकार तक पहुँचेबाक आश्वासन सेहो देल जेबाक जनतब श्री झा करौलनि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 25 फ़रवरी 2012
बिसरि गेल छी हुनका लेकिन हुनकर सब बात मन अछि
बितलाहा बात के बिसरि गेनाय ई सभ बुधियारक काज छी
हमहूँ बिसरि गेलौं सब किछु लेकिन बिसरलौं से मन अछि
ओ पहिल मिलन , धारक कात आयल छलीह गुलाबी ड्रेस में
एतबी बिसरलौं और किछु नहिं बिसरलौं बाकी सब मन अछि
हुनकर संग बितायल एक एक पल ओहिना सुना सकय छी
की करी बिसरलाहा के बादो ओहिना सब किछु मन अछि
लाखों करोड़ो नहिं पूरा दुनिया में हुनका चीन्ह सकय छी
हुनकर रुपक ओ छटा कोना बिसरब आई धरि मन अछि
षिकायत छन्हि हुनका जे कहियो हम फोनो नहिं करेत छी
हुनकर देल ओ एयरटेल के नम्बर एखन धरि मन अछि
हुनका ई लागेत छन्हि जे हम हुनका बिसरि गेल छी
हुनका की पता छन्हि हुनकर सब बात हमरा मन अछि
’आशिक ’ की कही अजब अछि अहाँ के आशिकी के दंग
ई त कहू की बिसरलौं , सब किछु त मन अछि
आशिक ’राज ’


text: पटना। चिकित्सा व्यवस्था कए दुरूस्त करबाक मुहिम मे लागल बिहार कए स्वास्थ्य क मोर्चा पर पहिल पैघ सफलता भेटल अछि। बच्चा क टीकाकरण क मामला मे प्रदेश बाजी मारलक अछि। टीकाकरण क 66.6 प्रतिशत कवरेज करि इ 61.1 क राष्ट्रीय औसत कए काफी पाछु छोड़ि देलक अछि। फार्मेटिव रिसर्च एंड डेवलपमेंट सर्विसेज (एफआरडीएस) क ताजा सर्वे मे इ गप सामने आयल अछि। मुख्यमंत्री नीतीश कुमार 2010 कए शिशु वर्ष घोषित करने छलाह, इ उपलब्धि क रूप मे सामने आयल अछि। साल 2010 क अंत मे अक्टूबर स दिसंबर क दौरान संपूर्ण प्रदेश मे 18,240 घर मे इ सर्वे कैल गेल, त चौंका दैयवाला नतीजा सामने आयल अछि। रूटीन टीकाकरण क औसत 66.6 प्रतिशत पाउल गेल अछि। वर्ष 2002 मे इ औसत मात्र 11.6 प्रतिशत छल। राज्य स्वास्थ्य समिति क कार्यपालक निदेशक संजय कुमार कहला जे स्वास्थ्य क क्षेत्र मे इ बिहार क सबस पैघ जीत अछि। एफआरडीएस क एहि सर्वे मे त्रुटि क मात्र 0.85 प्रतिशत संभावना अछि। एफआरडीएस कए सर्वे क जिम्मा राष्ट्रीय ग्रामीण स्वास्थ्य मिशन (एनआरएचएम) क तहत देल गेल छल। ओ कहला जे एखनो नियमित टीकाकरण क परिधि स 5.7 प्रतिशत बाहर छथि, जिनका कवर करबाक प्रयास कैल जा रहल अछि। एकर अलावा 27.8 प्रतिशत ड्राप आउट छथि। जे बीच मे टीकाकरण छोड़ि दैने छथि। अधिकतर ड्राप-आउट खसरा क टीका कए लकए अछि, जे शिशु कए नौ माह पर देल जाइत अछि। मगध प्रमंडल मे पिछला साल खसरा क टीकाकरण क लेल विशेष अभियान चलाउल गेल छल। एहि वित्तीय वर्ष मे प्रदेश क शेष सबटा प्रमंडल मे इ विशेष अभियान चलत। ओ एहि गप पर चिंता जतेलाह जे सब जिला मे टीकाकरण क स्थिति एक समान नहि अछि। औरंगाबाद मे सबस बेसी 82.4 प्रतिशत टीकाकरण भेल अछि, त किशनगंज मे सबस कम 33.3 अछि। जे जिला 75 प्रतिशत स बेसी टीकाकरण केलक अछि, ओहि ठामक जिलाधिकारी, सिविल सर्जन आ जिला टीकाकरण पदाधिकारी कए पुरस्कार क रूप मे प्रशस्ति पत्र देल जाएत।


text:
हर पंचायत में 3 एससी-एसटी आ दू ईबीसी युवा के भेटत लाभ
रोशन मिश्रा
पटना । राज्य में एससी-एसटी आ अन्य पिछड़ा वर्ग के युवा के यात्री वाहन खरीदय लेल 1 लाख तक अनुदान भेटत। मंगल दिन कैबिनेट मुख्यमंत्री ग्राम परिवहन योजना के मंजूरी देलक। एहि सँ पंचायत सँ प्रखंड मुख्यालय तक यात्री सबके परिवहन के नीक सुविधा भेटत। मुख्यमंत्री नितीश कुमार 15 अगस्त के एकर घोषणा कयने छलथि। हरेक पंचायत में पाँच वाहन खरीद लेल सब्सिडी भेटत। लाभुक के चयन लेल बीडीओ के अध्यक्षता में कमिटी के गठन कयल गेल। कैबिनेट विभाग के प्रधान सचिव अरूण कुमार सिंह कहलथि कि एससी-एसटी आ ईबीसी युवा सबके प्रत्येक पंचायत में भाड़ा पर चलाबय लेल यात्री वाहन कीनय लेल वाहन के कीमत के 50 प्रतिशत वा 1 लाख अधिकतम अनुदान भेटत। हरेक पंचायत में एससी-एसटी के तीन आ ईबीसी के दू टा युवा के 4 सँ 10 व्यक्ति के बैसयवला वाहन के लेल अनुदान भेटत।


text:
पटना। राहुल गांधी बिहार मे कांग्रेसक छवि आ संस्कार दूनू बदलबा लेल प्रयासरत छथि, मुदा बिहारक कांग्रेसी एक-एक करि हुनकर सपना तोड़बाक कोनो अवसर नहि छोड़ैत छथि। शुक्रदिन पटना मे बिहार कांग्रेस क सम्मेलन मे जमकए बवाल भेल। राज्य सम्मेलन क दौरान पार्टी क अंदरूनी कलह खुलिकए सामने आबि गेल। नारेबाजी संग-संग धक्का-मुक्की सेहो भेल। खासगप इ रहल जे एहि हंगामा मे आपराधिक छविवाला कए पार्टी मे शामिल करबाक विरोध करनिहनर कांग्रेसी कार्यकर्ता कए धक्का द सम्मेलन स भगा देलथि।
हंगामा पार्टी क नेता रंजीता रंजन क भाषण कए लकए भेल। असल मे पार्टी मे प्रदेश अध्यक्ष अनिल शर्मा कए लकए किछु असंतुष्ट मुहिम चला रहल छथि। जेकरा आन दल स पिछला साल कांगेस मे शामिल भेल किछु नेता पाछु स समर्थन द रहल छथि। एहने मे रंजीता रंजन एकटा मिलन समारोह क आयोजन केने छलीह। ओहि मे हुनकर पति पप्पू यादव क फोटो लागल छल। अनिल शर्मा क कहब छल जे पार्टी मे आपराधिक छवि क लोकक लेल कोनो जगह नहि अछि आ रंजीता रंजन मंच स एकर विरोध करि देलथि। एकर बाद हंगामा शुरू भ गेल। देखैत-देखैत कांग्रेसक बचल-खुचल इज्जत सेहो चल गेल। सवाल उठैत अछि एक दिस राहुल गांधी पार्टी आ राजनीति मे नीक लोककए अनबा लेल प्रयास कए रहल छथि त दोसर दिस बिहार मे पार्टीक प्रभारी आपराधिक छविक लोक कए पार्टी मे शामिल करबा लेल समर्मित कांग्रस कार्यकर्ता कए धकिया रहल छथि। एहन मे कांग्रेस अपन कोन छवि ल कए जनता तक जाएत आ कए अपना कए कांग्रेसी कहबा मे गर्व महसूस करत।


text:
नई दिल्ली। पूर्व केंद्रीय मंत्री आ सांसद शहनवाज हुसैन कहला अछि जे मैथिली क उपेक्षा आब आओर नहि कैल जा सकैत अछि। अपन भावनाक सबस नीक जेकां व्यक्त करबा लेल मातृभाषा स नीक कोनो जरिया नहि होइत अछि। मातृभाषाक सम्मान केला स कोनो आन भाषाक विरोध या अपमान क सवाल नहि अछि। हुनक कहब छल जे मैथिलीक विकास स मिथिला आ बिहारक विकास संभव अछि। शाहनवाज हुसैन सोमदिन प्रेस क्लब ऑफ इंडियाक सभागार मे मैथिलीक पहिल इ पेपर क लोकार्पण करबाक बाद सभा कए संबोधित करैत छलाह। हुसैन कहला जे बिहारक भाषाक रूप मे भेजपुरी फैइल रहल अछि। इ खुशीक गप अछि। मुदा मैथिली क इ पेपर समाद अबै वाला समय मे बिहार स बाहर रहनिहार लोक क इ धारणा बदलत जे बिहार मे मात्र भोजपुरी बाजल जाइत अछि। ओ कहला जे बिहारक अन्य बोलीक सेहो विकास हेबाक चाही। ओना जहां तक मैथिलीक सवाल अछि, इ भारतक सबस मीठ भाषा अछि, साहित्य समृद्ध अछि आइ अखबार सेहो निकलि गेल। आब समाद क जरिए मिथिला क्षेत्र क संस्कृति आ विचार क पहचान क दायरा पैघ होयत। शाहनवाज हुसैन कहला जे देश मे मिथिलांचल एकटा एहन क्षेत्र क रूप मे जानल जाइत अछि, जाहि ठाम धार्मिक छुआछूत नहि अछि।
ओ कहलथि जे कोनो भाषा क कोनो जाति या धर्म नहि होइत छैक आ एहि आधार पर भाष ककरो स कोनो विभेद सेहो नहि करैत अछि।
करीब एक घंटा तक धाराप्रवाह मैथिली मे देल अपन संबोधन मे शाहनवाज हुसैन कहला जे देश मे मिथिलांचल एकटा एहन क्षेत्र क रूप मे जानल जाइत अछि, जाहि ठाम धार्मिक छुआछूत नहि नहि अछि।
एहि मौका पर पूर्व केंद्रीय मंत्री कहला ले अटल बिहारी वाजपेयी क प्रधानमंत्रित्वकाल मे मैथिली कए आठम अनुसूची मे शामिल करबेवा लेल काफी मेहनत करय पड़ल। संयोग स वाजपेयी सरकार मे शाहनवाज एक मात्र एहन कैबिनेट मंत्री छलाह जे मैथिली भाषी छलाह। अन्य बिहारी आ मैथिल मंत्रीक कहब छल जे भोजपुरी कए पहिने शामिल कैल जाए। शाहनवाज हुसैन कहलथि जे आब हमरा सब कए मिल कए भोजपुरी कए सेहो भाषाक दर्जा दिएबाक अछि। हुसैन कहला जे राजधानी दिल्ली मे मैथिलक संख्या लाख से ऊपर अछिए एहन मे हमरा बस कए संगठित रूप स सामने एबाक चाही, जाहि मे समाद परिवार मदद करि सकैत अछि। हुसैन कहलथि जे ओ एकटा पैघ मैथिली सम्मेलन करेबाक योजना बना रहल छथि। जाहि मे मैथिली आ मिथिला स जुड़ल लोक कए एक ठाम अनबाक प्रयास कैल जाइत। ओ कहलथि जे एहि सम्मेलन क जरिए विभिन्न राजनेता, बुद्घिजीवी, अधिकारी, पत्रकार सहित समाज क अन्य लोक कए एकटा मंच पर अनबाक चाही।


text:
माखला - उत्तरपाड़ा मैथिल एकता मञ्चक(मैथिल समाज) द्वारा दिनांक- 09/10/2022 के सफलतापूर्वक सम्पन्न भेल। अहिमे संस्थाक सभापति श्री जीव लाल झ...
माखला - उत्तरपाड़ा मैथिल एकता मञ्चक(मैथिल समाज) द्वारा दिनांक- 09/10/2022 के सफलतापूर्वक सम्पन्न भेल।
अहिमे संस्थाक सभापति श्री जीव लाल झा के उपस्थितिमे मञ्चक मुख्य अतिथि श्री लक्ष्मण झा सागर जीक अध्यक्षतामे कार्यक्रम सफलतापूर्वक सम्पन्न भेल..
अहिमे सम्मानित अतिथि श्री इन्द्रजीत घोष (पार्षद), श्रीमती मानसी सिंह (पार्षद), श्री कामख्या सिंह (पार्षद), ,डाॅ. शंकर नाथ झा, श्री विनय भूषण ठाकुर, श्री शम्भू नाथ झा, श्री विजय इस्सर', श्री रंजीत झा(उद्धघोषक) आओर समाजक गणमान्य लोकिन उपस्थित छलाह।
मैथिली कवि चूङामणि काशी कान्त मिश्र मधुप जीक जन्म जयन्तीक आयोजनक सङ्ग मिथिलाक विशिष्ट सांस्कृतिक परम्परा कोजगरा मिलनके कार्यक्रम समारोहक प्रमुख उद्देश्य समाजिक सौहार्द आओर परम्परागत सांस्कृतिके आगू बढ़ेनाइ छल।
कार्यक्रममे मिथिला समाजक वरिष्ठ नागरिक सभकेँ सम्मान तथा छात्र सभकेँ प्रोत्साहन सम्मान सेहो प्रदान कयल गेल।
संस्थाक पदाधिकारी श्री कृष्ण बल्लभ झा (उपसभापति),श्री गुलाब चौधरी(अध्यक्ष), श्री निरंजन झा (उपाध्यक्ष), श्री राजीव झा (सचिव), श्री संजय नारायण चौधरी (सह-सचिव), श्री अनिल झा (प्रवक्ता), श्री धर्मेन्द्र झा (उप-प्रवक्ता, श्री दीपक चौधरी (संयोजक), श्री विजय झा (कोर कमिटी सदस्य), श्री परशुराम मंडल( लेखा पदाधिकारी), श्री रामचंद्र चौधरी (संगरक्षक), श्री भोगेन्द्र झा(संगरक्षक), श्री नित्यानंद झा (प्रधान लेखाकार) , श्री राजीव कुमार झा (सह संयोजक) आओर कार्यकारिणी सदस्य श्री नवीण पाठक, श्री बिपिन झा, श्री रमण मिश्रा, श्री प्रमोद मिश्रा, श्री आलोक झा, श्री अशोक झा, श्री अर्जुन चौधरी, श्री संजीत झा, श्री हेमंत झा ,श्री मिथिलेश झा, श्री मनोज ठाकुर ,श्री हरिश्चन्द्र झा, आदि सभ गोटा अप्पन- अप्पन जिम्मेदारी उत्सुकता पूर्वक निर्वाह कयलैन.
मैथिल समाजक वरिष्ठ आओर गणमान्यजन सभ उपस्थित छलाह आओर कार्यक्रममे उत्साहपूर्वक भाग लेलनि।
मैथिल एकता मंच कार्यक्रम कऽ सफलता हेतु समाजक संग अतिथिजन कऽ धन्यवाद आओर आभार व्यक्त करैत अछि.


text:
संपादकीय
पप्पू यादव: उत्तर बिहारक एकमात्र मुहगर नेता
जमीन सँ उठल – तरह-तरह केर विवाद सँ घेराइतो – अनेको वर्ष जेलक यातना काटलाक बाद पुन: अपराधीक लागल टैग भारतीय न्यायाधिकरण द्वारा हँटेलाक बाद मिथिलाक हृदयक्षेत्र कोसीक लाल पप्पू यादव केर जीवन मे आइ फेर सँ एकटा नव अवतार भेल। जाहि गुनधुन मे विगत किछु मास सँ पप्पू यादव – वर्तमान मधेपुरा सांसद पर हुनक दल राष्ट्रीय जनता दल द्वारा कार्रबाई करबाक हवा बहि रहल छल से आइ अन्ततोगत्वा आदेशक रूप मे सामने आबि गेल।
पप्पू यादव केर बढैत वर्चस्व सँ राजद सुप्रीमो आ हुनक युवराज पुत्र कन्हुआयल
बिहार मे विधानसभा चुनाव देखैत एक दिशि तथाकथित जनता परिवार एक भऽ रहल अछि, लेकिन वैह जनता परिवारक एक प्रमुख धरा आरजेडी मे सुप्रीमो लालू यादव व युवराज पुत्र तेजस्वी यादव केर वर्चस्व आ परिवारवाद राजनीति करबाक जानल-मानल शैलीक चलते पप्पू यादव केँ अनावश्यक आरोप ‘पार्टी विरोधी गतिविधि’ केर कारण पार्टी सँ ६ वर्षक वास्ते निष्कासित कैल गेल अछि। विदित हो जे पप्पू यादव माटि सँ जुड़ल कोसी कर्मक्षेत्र सहित सगरो मिथिला (उत्तरी बिहार) केर उपेक्षा लेल कतेको बेर आवाज उठा चुकला अछि। मजबूत राजनैतिक दृष्टिकोण, केवल कर्म-प्रधानताक सिद्धान्तपर राजनीति करबाक बात, पार्टी मे पारिवारिक विरासत चलेबाक विरोधी, लोकतांत्रिक तौर-तरीका सँ कोनो निर्णय लेबाक पक्षधर – पप्पू यादव लालू केँ प्रेरणाक स्रोत मानितो पुत्रमोहक कारण पार्टी हितकेँ अनदेखी करब आ अपन विरासत केँ कायम रखबाक लेल खतराक रूप मे उभरैत नेताकेँ मानबाक प्रवृत्तिकेँ खुलेआम विरोध करैत आयल छथि। हालहि अपन एक ब्लग-पोस्ट द्वारा जननेताक पहिचान मे स्वयं लालूजी कोनो विरासत सँ नहि अयबाक बात कहि ओ एकटा उदाहरण अपन पार्टीक आलाकमान सहित अन्य नीति बनौनिहार केँ संवाद देने छलाह। तथापि, जेना आशंका छलैक, वैह कार्रबाई आइ एकटा जननेता संग कैल गेलैक आर एहि तरहक चुनौती भरल समय मे पप्पू यादवक नव-अवतार होयबाक एकटा लंबा इतिहास आइ धरिक अनेको प्रकरण मे देखल जा सकैछ।
पप्पू यादव केर प्रतिक्रिया: लालूकेँ विरासत पर खतरा बुझेलियैन हम
पप्पू यादव टेलिविजन पर प्रतिक्रिया दैत कहलैन जे ‘लालू यादव केँ अपन विरासत केर खतरा छल ताहि लेल हमरा निकालल गेल अछि। हम सामाजिक न्याय केँ मजबूत करबाक बात केने रही। आब अपन जनताक बीच जायब आ तखन डेग बढायब।’ कार्रवाई पर सांसद यादव आरजेडी सँ सवाल केलनि जे, ‘रघुवंश बाबू सेहो मांझीक पक्ष मे बयान देने छलाह। तखन काली हमरा ऊपर एक्शन कियैक?’ निश्चित रूप सँ पप्पू यादव विगत किछु मास सँ लगातार कहैत आबि रहला अछि जे नेतृत्व लेल जनाधार, दृष्टिकोण आ अनुभवक संग योग्यताकेँ आधार बनेबाक चाही, परिवारवाद कोनो लोकतांत्रिक पार्टी लेल न्यायोचित नहि होयत। संगहि, जीतन राम मांझी सरकार लेल ओ खुलिकय समर्थन सेहो व्यक्त केने छलाह।
पप्पू यादव ‘मिथिला राज्य’ अलग गठन करबाक इशारा पहिनहि कय चुकल छथि
पिछला लोकसभा चुनाव सँ पूर्व श्री यादव अपन पूर्ण दृष्टिकोण साफ कय चुकल छलाह जे मिथिलाक हरेक क्षेत्रक उपेक्षा हुनका काँट जेकाँ गड़ि रहल अछि। ओ एहि वास्ते जमीनी संघर्ष शुरु करता आ पटना सँ न्याय फरिछा कऽ दम लेता। अपन चुनावी अभियान मे सेहो ओ भारतक स्वतंत्रताक बादहि सँ बिहारक कोनो सरकार गंगा उत्तर लेल गंभीर नहि भेल, ताहि दमनपूर्ण नीतिक कारणे अलग राज्य गठन करबाक औचित्य सेहो बनैत अछि। मिथिलाक जनता मे पप्पू यादव द्वारा कैल गेल आह्वान सँ एकटा नव आशा जागि गेल छल। निश्चिते यदि एहि क्षेत्रक लोककेँ स्वराज्य नहि भेटत तऽ विकास लेल ओहिना बेइमानीपूर्ण बँटवाराक काज होयत जेना हालहि केन्द्र सरकार सँ गंगा उत्तर एकमात्र मुजफ्फरपुर छोड़ि आन कोनो शहरकेँ स्मार्ट सिटी योजना तक मे स्थान नहि दियायल जा सकल। बिहार मे दोसर एम्स खोलबाक योजना केन्द्र द्वारा घोषित अछि, तरे-तरे ओहो एहने कोनो षड्यन्त्रपूर्ण निर्णयक शिकार नहि बनि जाय। विडंबना इहो अछि जे एहि क्षेत्रक कोनो नेताक मुहमे आवाज आबिते ओकरा पर अत्याचार तरह-तरहक शुरु भऽ जाइत अछि। जरुरत अछि जे उत्तरी बिहार मे एकटा वैकल्पिक गठबंधन सँ पटनिया दमनकेर प्रतिकार हो। ताहि गठबंधनकेँ एकमात्र पप्पू यादवक आवश्यकता अछि से भैरसक आब पूरा होयत।


text:
स्वाध्याय
– प्रवीण नारायण चौधरी
रामचरितमानस मोती
तुलसीकृत् रामचरितमानस केर स्वाध्याय सँ प्राप्त महत्वपूर्ण शिक्षा केँ साररूप मे मैथिली भाषा मे राखि रहल छी। क्रमवद्ध ढंग सँ अलग-अलग शीर्षक अन्तर्गत एकरा सुविधा लेल राखि रहल छी। बाद मे समग्र रूप केर एक पुस्तक केर रूप मे प्रकाशित करबाक नियार अछि। बाकी कोनो बात केवल आ केवल श्री सीताराम केर कृपा मात्र सँ संभव होयत।
२. ब्राह्मण तथा संत केर वंदना
महाकवि तुलसीदास जी देवता तथा गुरुजन केँ प्रणाम करैत ‘ब्राह्मण’ केँ पृथ्वीक देवता कहिकय चरण-वन्दना कयलनि अछि। ब्राह्मणक परिभाषा मे ओ स्पष्ट कहलनि अछि, “जे अज्ञान सँ उत्पन्न सब संदेह केँ हरयवला छथि ओहि पृथ्वीक देवता केर चरणक वन्दना करैत छी। फेर सब गुणक खान संत समाज केँ प्रेम सहित सुंदर वाणी सँ प्रणाम करैत छी।” आर पुनः तुलसीदासजी द्वारा संत लोकनिक महिमामंडन करैत अत्यन्त लोकोपयोगी ज्ञान एहि तरहें देलनि अछिः
१. संत लोकनिक चरित्र कपास केर चरित्र (जीवन) समान शुभ अछि, जेकर फल नीरस, विशद और गुणमय होइत अछि। जहिना कपासक डोड़ी नीरस होइत अछि, संत चरित्र मे सेहो विषयासक्ति नहि होइछ। ताहि लेल ओ नीरस छथि, कपास उज्ज्वल होइत छैक, संतक हृदय सेहो अज्ञान आ पापरूपी अन्धकार सँ रहित होइत अछि, एहि लेल ओ विशद अछि और कपास मे गुण (तंतु) होइत छैक, तहिना संत केर चरित्र सेहो सद्गुणक भंडार होइत छैक, ताहि लेल ओ गुणमय छथि। जहिना कपासक ताग (धागा) सुई केर कयल गेल छिद्र केँ अपन शरीर दय कय झाँपि दैत छैक, अथवा कपास जेना लोढ़ल गेनाय, काटल जेनाय और बुनल जेबाक कष्ट सहियोकय वस्त्र केर रूप मे परिणत भ’ कय दोसरक गोपनीय स्थान केँ झाँपैत अछि, तहिना संत स्वयं दुःख सहिकय दोसरक छिद्रों (दोष) केँ झाँपैत छथि, जाहि कारण ओ जगत मे वंदनीय यश प्राप्त करैत छथि।
३. संतक समाज आनंद और कल्याणमय होइछ जे एहि जग मे चलैत-फिरैत तीर्थराज प्रयाग थिक। ओहि प्रयाग मे राम भक्ति रूपी गंगाजी केर धारा बहैत अछि और ब्रह्मविचार केर प्रचार सरस्वतीजी थिकीह। विधि और निषेध (ई करू और ई नहि करू) रूपी कर्म केर कथा कलियुग केर पाप सब हरयवाली सूर्यतनया यमुनाजी थिकीह और भगवान विष्णु तथा शंकरजीक कथा सब त्रिवेणी रूप सँ सुशोभित अछि, जे सुनैत देरी समस्त आनंद ओ कल्याण दयवला बनैछ। एहि संत समाज रूपी प्रयाग मे अपन धर्म मे जे सब अटल विश्वास रखैत अछि से सब अक्षयवट (गाछ) थिक आर शुभ कर्म ओहि तीर्थराज केर समाज (परिकर) थिक। ओ संत समाज रूपी प्रयागराज सब देश मे, सब समय मे, सब केँ सहजहि प्राप्त भ’ सकैत अछि और आदरपूर्वक सेवन कयला सँ क्लेश सभक शीघ्र नाश भेल करैत अछि। से तीर्थराज अलौकिक और अकथनीय अछि एवं तत्काल फल दयवला अछि, एकर प्रभाव प्रत्यक्ष अछि। जे मनुष्य एहि संत समाज रूपी तीर्थराज केर प्रभाव प्रसन्न मन सँ सुनैत आ बुझैत छथि आर फेर अत्यन्त प्रेमपूर्वक एहि मे रमैत छथि, ओ एहि शरीर केँ रहिते धर्म, अर्थ, काम, मोक्ष – चारू फल पाबि जाइत अछि।
४. एहि तीर्थराज मे स्नानक फल तत्काल एहेन देखबा मे अबैत अछि जे कौआ कोयली बनि जाइछ आ बगुला बनैछ हंस। ई सुनिकय कियो आश्चर्य नहि करब, कारण सत्संगक महिमा किनको सँ नुकायल नहि अछि। वाल्मीकिजी, नारदजी और अगस्त्यजी अपन-अपन मुख सँ अपन जीवनक वृत्तांत कहने छथि।
५. जल में रहयवला, जमीन पर चलयवला और आकाश मे विचरन करयवला नाना प्रकारक जड़-चेतन जतेक जीव एहि जगत मे अछि ताहि मे सँ जे जाहि समय जतय कतहुओ जाहि कोनो यत्न सँ बुद्धि, कीर्ति, सद्गति, विभूति (ऐश्वर्य) और भलाई प्राप्त कयलक से सब सत्संगहि केर प्रभाव बुझबाक चाही। वेद मे और लोक मे एहि ऐश्वर्य सभक प्राप्तिक दोसर कोनो उपाय नहि छैक।
बिनु सतसंग बिबेक न होई। राम कृपा बिनु सुलभ न सोई॥
सतसंगत मुद मंगल मूला। सोई फल सिधि सब साधन फूला॥
सत्संग केर बिना विवेक नहि भेटैत छैक आर श्रीरामजी केर कृपा बिना ई सत्संग सहजता सँ नहि भेटैत छैक। सत्संगति आनंद और कल्याण केर जैड़ होइछ। सत्संग केर सिद्धि (प्राप्ति) मात्र फल थिक बाकी सब साधन तऽ फूल मात्र थिक।
७. दुष्ट प्रकृतिक व्यक्ति सेहो सत्संगति पाबिकय सुधरि जाइत अछि जेना पारस केर स्पर्श सँ लोहा सोहाओन भऽ जाइत अछि, सुन्दर सोना बनि जाइत अछि, मुदा दैवयोग सँ यदि कखनहुँ सज्जन कुसंगति मे पड़ि जाइत छथि, तैयो ओ ओतय साँप केर मणिक समान अपनहि गुण टा केर अनुसरण करैत छथि। माने जेना साँपक संसर्ग पाबिकय सेहो मणि साँपक विष केँ ग्रहण नहि करैछ तथा अपन सहज गुण प्रकाश केँ नहि छोड़ैछ, तहिना साधु पुरुष दुष्टक संग मे रहिकय सेहो दोसर केँ प्रकाश टा दैत छैक, दुष्ट सभक हुनका लोकनि पर कोनो प्रभाव नहि पड़ैत छैक।
८. तुलसीदासजी संत महिमाक वर्णन उपरोक्त किछु विन्दु सँ करैत पुनः कहलनि अछि जे ब्रह्मा, विष्णु, शिव, कवि और पण्डित केर वाणी सेहो संत महिमाक वर्णन करय मे सकुचाइत छथि, से हमरा सँ भला कोन तरहें पूरा कहल जायत, ओहिना जेना साग-तरकारी बेचनिहार सँ मणि केर गुण समूह नहि कहल जा सकैत अछि।
९. संत प्रणम्य छथि। कारण हुनकर चित्त मे समता छन्हि। हुनकर न कियो मित्र छन्हि आ न शत्रु!
१०. जेना अंजलि (हथेली) मे राखल गेल सुन्दर फूल (जेकर हाथ फूल केँ तोड़लक आर जे ओकरा अपन हाथ मे रखलक, दुनू हाथ केँ समान रूप सँ सुगंधित करैत अछि, तहिना संत लोकनि शत्रु और मित्र दुनू केँ समान रूप सँ कल्याण करैत छथि।
११. संत सरल हृदय और जगत केर हितकारी होइत छथि। हुनक एहेन स्वभाव और स्नेह केँ जानिकय विनय करैत छी, आर हमर ई बाल-विनय केँ सुनिकय कृपा करैत श्रीरामजीक चरण मे हमरा प्रीति देथि।


text:
स्वाध्याय
– प्रवीण नारायण चौधरी
रामचरितमानस मोती
१५. सतीक भ्रम, श्री रामजीक ऐश्वर्य और सतीक पछताबा
मुनि धीर जोगी सिद्ध संतत बिमल मन जेहि ध्यावहीं।
कहि नेति निगम पुरान आगम जासु कीरति गावहीं॥
सोइ रामु ब्यापक ब्रह्म भुवन निकाय पति माया धनी।
अवतरेउ अपने भगत हित निजतंत्र नित रघुकुलमनी॥
९. यद्यपि शिवजी बहुत बेर समझेलखिन मुदा तैयो सतीजीक हृदय मे हुनकर उपदेश नहि आबि सकल। तखन महादेवजी मनहि मे भगवान् केर मायाक बल बुझैत विहुंसैत कहलखिन – अहाँक मोन मे बहुत संदेह अछि त अहाँ जा कय परीक्षा कियैक नहि लैत छी? जा धरि अहाँ वापस आयब ता धरि हम एहि बरगद गाछक छाहरि मे बैसल रहब। जाहि तरहें अहाँक ई अज्ञानजनित भारी भ्रम दूर हो से खूब नीक जेकाँ विवेक सँ सोचि-बुझि अहाँ वैह करू।
१०. शिवजीक आज्ञा पाबिकय सती चलली आर मन मे सोचय लगलीह कि परीक्षा केना ली! एम्हर शिवजी मन मे एना अनुमान कयलथि जे दक्षकन्या सतीक कल्याण नहि छन्हि। जखन हमरो बुझेला सँ संदेह दूर नहि भेलनि तखन बुझाइत अछि जे विधाते उलटि गेल छथि, आब सतीक कुशल नहि छन्हि। जे किछ राम रचि देने छथि सैह होयत। तर्क कय केँ के अनेरक शाखा विस्तार करय। मोन मे एतेक कहिकय शिवजी भगवान् श्री हरिक नाम जपय लगलाह आर सतीजी ओतय गेलीह जतय सुखक धाम श्रीरामचंद्र जी छलाह।
११. सती बेर-बेर मोन मे विचारिकय सीताजीक रूप धारण कय केँ वैह रस्ता पर आगू-आगू चलय लगलीह जाहि सँ सतीजीक मतानुसार मनुष्यक राजा श्री रामचन्द्रजी आबि रहल छलाह। सतीजीक बनावटी वेष देखि लक्ष्मणजी आश्चर्यचकित रहि गेलथि आर हुनकर हृदय मे बड़ा भ्रम भेलनि। ओ बहुत गंभीर भऽ गेलाह, किछु कहि नहि सकलथि। धीर बुद्धि लक्ष्मण प्रभु रघुनाथजीक प्रभाव केँ जनैत रहथि। सब किछु देखयवला आ सभक हृदय केर जानयवला देवता लोकनिक स्वामी श्री रामचंद्रजी सतीक कपट केँ जानि लेलथि।
१२. जिनकर स्मरण मात्र सँ अज्ञान केर नाश भऽ जाइत अछि से सर्वज्ञ भगवान् श्री रामचंद्रजी छथि। स्त्री स्वभावक असर देखू जे ओतय, वैह सर्वज्ञ भगवान् के सामने सेहो सतीजी छिपाव करय चाहैत छथि। अपन मायाक बल केँ हृदय मे बखानिकय श्री रामचंद्रजी हँसिकय कोमल वाणी सँ बजलाह, ताहि सँ पहिने प्रभु हाथ जोड़िकय सती केँ प्रणाम कयलनि आर पिता सहित अपन नाम बतेलनि। फेर कहलनि – वृषकेतु शिवजी कतय छथि? अहाँ एतय वन मे असगरे कियैक विचरण कय रहल छी?
१३. श्री रामचन्द्रजीक कोमल और रहस्य भरल वचन सुनिकय सतीजी केँ बड़ा भारी संकोच भेलनि। ओ डराइते डराइते चुपेचाप शिवजीक पास चलि देली, हुनकर हृदय मे बड़ा भारी चिन्ता भऽ गेलनि जे हम शंकरजी केँ कहनाय नहि मानि अपन अज्ञानता सँ श्री रामचन्द्रजी पर प्रयोग कयलहुँ। आब हम शिवजी केँ कि उत्तर देबनि? एहिना सोचिते-सोचिते सतीजीक हृदय मे पछताबाक जलन उत्पन्न भऽ गेलनि।
१४. श्री रामचन्द्रजी बुझि गेलाह जे सतीजी केँ दुःख भेलनि, तखन ओ अपन किछु प्रभाव प्रकट कय केँ हुनका देखेलथि। सतीजी वापस जाहि बाटे जा रहल छलीह ओतय देखैत छथि जे श्री रामचन्द्रजी सीताजी और लक्ष्मणजी सहित आगू चलल जा रहल छथि। ताहि अवसर पर सीताजी केँ एहि लेल देखायल गेलनि जे सतीजी श्री राम केर सच्चिदानंदमय रूप केँ देखथि, वियोग आर दुःख केर कल्पना जे हुनका भेल छलन्हि से सब दूर भऽ जाइन आ ओ प्रकृतिस्थ होइथ। ई सब देखैत ओ पाछू दिश घुरिकय तकलीह त ओतय सेहो भाइ लक्ष्मणजी और सीताजी के संग श्री रामचन्द्रजी सुन्दर वेष मे देखेलाह।
१५. ओ जेम्हरे देखैत छथि ओम्हरे प्रभु श्री रामचन्द्रजी विराजमान छथि और सुचतुर सिद्ध मुनीश्वर लोकनि हुनकर सेवा कय रहल छथि। सतीजी अनेकों शिव, ब्रह्मा और विष्णु देखलथि जे एक सँ एक बढ़िकय असीम प्रभाववला छलाह। ओ देखलथि जे भिन्न-भिन्न वेष धारण कयने सब देवता श्री रामचन्द्रजीक चरणवन्दना और सेवा कय रहल छलथि। अनगिनत अनुपम सती, ब्रह्माणी और लक्ष्मी सेहो ओ देखलथि। जाहि-जाहि रूप मे ब्रह्मा आदि देवता रहथि ताहि अनुकूलक रूप मे हुनका सभक शक्ति लोकनि सेहो छलीह। सतीजी जतय-जतय रघुनाथजी केँ देखलथि, शक्ति सहित ओतय ओतबहि समस्त देवता लोकनि केँ सेहो देखलीह। संसार मे जे चराचर जीव अछि ओहो सब केँ अनेकों प्रकारक देखलथि। अनेकों वेष धारण कय केँ देवता प्रभु श्री रामचन्द्रजीक पूजा कय रहल छथि, लेकिन श्री रामचन्द्रजी के दोसर रूप कतहु नहि देखलथि। सीता सहित श्री रघुनाथजी बहुतो रास देखलथि, लेकिन हुनका लोकनिक वेष अनेक नहि छल। सब जगह वैह रघुनाथजी, वैह लक्ष्मण और वैह सीताजी – सती एना देखिकय बहुते डरा गेलीह। हुनकर हृदय काँपय लगलनि आर देहक सबटा सुधि-बुधि हेराइत रहलनि। ओ आँखि मुनिकय ओहिठाम रस्ते पर बैसि रहलीह।
१६. फेर जखन आँखि खुजलनि तखन दक्षकुमारी (सतीजी) केँ किछुओ नहि देखेलनि। आब ओ बेर-बेर श्री रामचन्द्रजी केर चरण मे सिर नमाबैत ओतय सँ श्री शिवजी लग वापस चलि देलीह। जखन लग पहुँचलीह तखन श्री शिवजी हँसिकय कुशल प्रश्न करैत कहलनि जे अहाँ रामजीक परीक्षा कोना के लेलहुँ, सब बात सच-सच कहू त!
१७. सतीजी श्री रघुनाथजीक प्रभाव केँ बुझैत डरक मारे शिवजी सँ नुकबैत बजलीह – हे स्वामिन्! हम किछुओ परीक्षा नहि लेलहुँ, ओतय जाय केँ अहीं जेकाँ हुनका प्रणाम कयलहुँ। अहाँ जे कहलहुँ से झूठ भइये नहि सकैत अछि, हमर मोन मे ई पूरा विश्वास अछि।
१८. तखन शिवजी ध्यान कय केँ देखलथि आर सतीजी जे चरित्र कयने छलीह से सब जानि लेलथि। फेर ओ श्री रामचन्द्रजी केर माया जेकर प्रेरणा सँ सतीक मुँह सँ सेहो झूठ बजबा देलक तेकरा सिर नमेलनि। सुजान शिवजी तखनहि मोन मे विचार कयलथि जे हरिक इच्छा रूपी भावी प्रबल अछि। सतीजी सीताजीक वेष धारण कयलीह से जानिकय शिवजीक हृदय मे बड़ा पैघ विषाद भेलनि। ओ सोचलथि जे जँ हम आब सती सँ प्रीति करैत छी त भक्तिमार्ग लुप्त भऽ जाइत अछि आर बड़ा भारी अन्याय होइत अछि।
हरिः हरः!!


text:
राजकमल चौधरीक नाम हिन्दी तथा मैथिली साहित्य मे एकटा नवधाराक संस्थापक – निर्माताक रूप मे लेल जाइत अछि आ बहुत छोट आयू मे जाहि तरहक रचना सँ ओ साहित्यक सागर मे अपन योगदान देलनि तेकर अनमोल मिठास आइ जनमानस केँ आरो बेसी सान्दर्भिक आ प्रासंगिक लागय लागल छैक।
१९ जुन, २०१५ – राजकमल केर मृत्युक ४८ वर्ष पूरा भेला पर दिल्ली मे डा. देवशंकर नवीन केर संपादन मे ‘राजकमल की रचनावली – ८ खंडों में’ केर विमोचन समारोहक आयोजन भेल छल, हिन्दीक प्रख्यात स्रष्टा साहित्यकार नामवर सिंह केर हाथ सँ साहित्य अकादमी, दिल्लीक सभागार मे स्व. राजकमल केर कृति पर चर्चाक संग ई विमोचन संपन्न भेल छल। तहिना सहरसा सनक ‘क्रान्तिभूमि’ मे साहित्यिक गतिविधि २१म शताब्दीक उत्तरार्ध लगभग नगण्य बनि जेबाक चुनौतीपूर्ण वर्तमान समस्या सँ लड़बाक लेल जन्म भेल संस्था ‘साहित्य सरोकार’ द्वारा राजकमल चौधरीक पुण्य तिथि पर दिन भरिक स्मृति उत्सव मनायल गेल।
सहरसाक भूमि सँ साहित्यिक क्रान्तिक कतेको रास गाथा अछि। महाप्रकाश तथा मायानन्दक संग अनेको महामानव एहि स्वर्णमयी धरती पर जन्म लय जिला सहित मातृसंस्कृति मिथिलाक संग समस्त देश व भारतवर्ष केँ अपन अनेको सुन्दर-यशस्वी कृति सँ नेहाल केलनि। कमलो मे राजकमल समान दिग्गज एहि भूमिक लाल भेला जे निर्धक्कता सँ किछु एहेन विषय पर लिखलनि जेकरा तात्कालिक समाज मे हेय दृष्टि सँ भले लोक निन्दा केलक, हुनकर लेखनी केँ असामाजिक तथा अनावश्यक प्रमाणित करबाक लेल अनेको व्यूह रचलक, लेकिन आइ राजकमल केर दृष्टिकोण प्रत्यक्ष समाजक पीड़ा बनिकय सोझाँ देखाय लागल परिस्थिति मे स्वाभाविके हुनकर साहित्यिक अवदानक वृहत चर्चा होमय लागल अछि।
सभाक चतुर उद्घोषक किसलय कृष्ण द्वारा एहने अनेको महत्त्वपूर्ण जानकारीक संग शुरु कैल गेल स्मृति उत्सव केर उद्घाटन मंचासीन विद्वान्-विचारक-स्रजक जाहिमे सभाध्यक्ष मैथिली साहित्यक पुरोधा – पूर्व प्राध्यापक डा. सुभाषचन्द्र यादवक संग आर. जे. कालिज केर प्राचार्या डा. रेणु सिंह, इग्नू केर क्षेत्रीय निदेशक डा. शंभु शरण सिंह, एमएलटी कालिज केर प्राचार्य डा. के. पी. यादव, विशिष्ट अतिथि एवं प्रमुख वक्ता मैथिली नाटक एवं साहित्य मे अनेको कृतिक योगदान देनिहार प्रदीप बिहारी तथा मैथिली भाषा एवं मिथिला संस्कृति केर प्रचारक-सचेतक प्रवीण नारायण चौधरी द्वारा संयुक्त रूप मे दीप प्रज्ज्वलन करैत स्व. राजकमल चौधरीक तैल्यचित्र पर माल्यार्पणक संग भेल।
उद्घाटन सत्र मे सभाकेँ संबोधन करैत प्राचार्या एवं अतूलनीय विदुषी डा. रेणु सिंह द्वारा स्व. राजकमल चौधरीक साहित्य-शैली पर विस्तार सँ प्रकाश देल गेल। ओ कहलनि जे ई हुनकर खास विशिष्टता छल जे समाज मे विद्यमान् अनेको कूरीति आ मिथ्याडंबर पर निर्भीकता सँ लिखलनि। सत्य केर करु भेनाय विदिते छैक, भले तात्कालीक समाज ताहि समयक व्यवस्था अनुरूप हुनकर विद्रोह केँ बुझय सँ असमर्थ रहल हो, लेकिन साहित्यकारक दृष्टि कतेक दूर तक देखैत छैक से हुनकर प्रत्येक कृति सँ आइयो ओहिना झलकैत अछि। नारी कुंठाक विषय हो वा हो सामाजिक कोनो नियम जे बाजय एक आ व्यवहार करय दोसर – हुनकर ध्यान स्वच्छ समाज निर्माणक दिशा मे लेखनी पर रहल आ लिखय समय ओ ई नहि सोचला जे एकर स्वीकार्यता केकरा लेल केहेन बनत। निरपेक्ष भाव सँ लिखैत गेल छथि से प्रतीत होइत अछि। अपन छोट जीवनकाल मे एतेक रास रचना – ई एकटा महामानव मात्र लेल संभव छैक।
प्राचार्य डा. के. पी. यादव राजकमल चौधरी केँ फूल बाबुक रूप मे बाल्यकाल सँ विद्यालयक मणिन्द्र एवं साहित्यक राजकमल – हर रूप मे भरपूर जीवन जियबाक अनुपम दृष्टान्त रखैत विद्यमान् मिथिला समाजक चरित्र-चित्रण सँ हुनक रचना आइयो जिवन्त होयबाक बात कहला। एकटा साहित्यकारक कल्पना समाजक हित मे कतेक सोचैत छैक तेकर पूर्ण साक्षात्कार राजकमलक एक-एक साहित्यिक कृति सँ स्पष्ट अछि, डा. यादव कहलनि।
डा. शंभु शरण सिंह एक प्रतिष्ठित वक्ता आ समीक्षक केर रूप मे राजकमलक जीवनकालक विभिन्न चरण पर प्रकाश दैत हुनकर रचनाशीलता आ मानवीय पक्षक विभिन्न पहलू पर सूक्ष्म दृष्टिक संग दूरदृश्यताक संग लेखनी करबाक शैली पर सेहो विश्लेषणात्मक संबोधन सभाक समक्ष रखलनि। हुनक प्रवासकाल मे पटना, भागलपुर आ कोलकाता सहित अन्य प्रदेश आ ताहि सब ठामक समाजक संग अपना केँ रिझबैत साहित्यक हरेक विधा मे निपुण योगदान देबाक बात सेहो कहैत डा. सिंह कहलनि जे आजुक समय मे राजकमल बेसी प्रासंगिक बुझाइत छथि। ओ दाबी करैत कहला जे २१म शताब्दी मे राजकमल अपन कृति सँ शिखर साहित्य पुरुष बनिकय सहरसा ओ मिथिलाक नाम रौशन करैत रहता।
प्रवीण नारायण चौधरी स्व. राजकमल चौधरीक स्मृति उत्सव मनेबाक एहि अदम्य साहसी कार्य करबाक लेल आयोजक लोकनि केँ धन्यवाद करैत मंचस्थ अनेको विद्वानक बातसँ अपना सहित वर्तमान युवा पीढी लेल राजकमल चौधरीक साहित्य ‘मार्गदर्शक’ रूप मे रहबाक बात कहलनि। डा. शंभु शरण सिंह एवं डा. रेणु सिंह केर वक्तब्य सँ धनधन्य भेल डा. शंभु शरण सिंह केर एकटा पूर्व कहल उक्ति जे ‘साहित्य सँ संस्कार, संस्कार सँ संस्कृति, संस्कृति सँ सभ्यता आ सभ्यता सँ भूगोल’ केर दृष्टान्त राखि सहरसाक भूमि क्रान्तिकारी होयबाक बात कहलनि। ओ ई दाबी केलनि जे मैथिली जेकाँ मिथिला सेहो संविधान मे स्थापित होयत जाहि मे स्व. चौधरी समान दिग्गज केर योगदान, पथ-प्रदर्शन आ सर्वाधिक अनुकरणीय बात ‘सत्यवादिता एवं सृजनशीलता’ सँ मिथिलाक यैह पूर्वी कोसी क्षेत्र सँ क्रान्ति होयत। आइ धरिक इतिहास मे जे योगदान एहि पूर्वी क्षेत्रक अछि ओ अविस्मरणीय अछि। साहित्य सरोकारक निर्माण आ स्व. राजकमल चौधरी समान महान पुरुष केर स्मृति सँ शुरु कैल यात्रा सेहो अपने-आप मे एकटा क्रान्ति अछि, कियैक तऽ ई ओ इतिहास निर्माण केलक जे कतेको बकथोथी करयवला संस्था वा समाज द्वारा नहि कैल गेल छल। युवा पीढी केँ एहि समस्त सृजनशील मार्ग सँ अपनाकेँ जोड़बाक आह्वान करैत स्व. राजकमल चौधरी द्वारा देखायल गेल बाट पर चलबाक संकल्प लेबाक घोषणा सेहो कएलनि। एक साल मे कोनो एकटा बाट पर चलबाक निर्णय सँ पुन: मिथिला निर्माण होयत जाहि लेल हमरा लोकनि कृतसंकल्पित छी, ओ कहलनि। साहित्यकारक दृष्टि पुन: नव पीढी केँ कोना मार्गनिर्देशन करत ताहि तरफ जाय ई अनुरोध केलनि।
सहरसा सँ सुप्रसिद्ध साहित्यकार आ विद्वान् रामचैतन्य धीरज द्वारा सेहो साहित्यक विधान, विधा आ विधि सब पर राजकमल चौधरीक परिपक्व देन केँ स्मरण करैत समाजिक दृष्टिकोण आ साहित्यिक दृष्टिकोण मे फरक रहितो औचित्य कायम रहबाक सत्य-दर्शन कराओल गेल छल। पूर्व वक्ता लोकनि सँ अपन विचार मिलैत रहबाक बात कहि राजकमलक दृष्टिक सत्यता आइ कतेक गहिंर अछि आ कोन तरहें स्मृति मे ओ आबि रहला अछि तेकर प्रत्यक्ष प्रमाण ई समारोह होएबाक बात धीरज सभाकेँ कहलैन।
प्रदीप बिहारी प्रमुख वक्ताक रूप मे राजकमल चौधरीक साहित्यिक दृष्टिकोण एकटा सभ्य समाज निर्माण लेल परिपूर्ण होयबाक बात कहलनि। हुनकर साहित्यक किछु विशेष शैली, जहिनाक तहिना रखैत, प्रदीप बिहारी कहलैन जे साहित्यकारक देखायल मार्ग सदिखन व्यक्ति निर्माण सँ समाज तथा राष्ट्र निर्माण लेल होइत छैक। एक अध्येताक रूप मे ओ जतेक कृति राजकमलक पढलनि ताहि सब मे एकटा ब्रह्मसत्यक निरूपण होयबाक दावा केलनि। आजुक समय मे सेहो ओकर प्रासंगिकता कतहु सँ कम नहि भेल अछि आ वास्तव मे साहित्य सृजनक राजमार्ग राजकमल द्वारा मैथिली सहित हिन्दी मे सेहो भेल अछि, प्रदीप बिहारी ई निर्णय ताल ठोकैत रखलैन।
सभाध्यक्ष डा. सुभाषचन्द्र यादव अपन प्रकाशित पोथी जे स्व. राजकमल केर साहित्य पर शोधपूर्ण आ संपूर्ण हेबाक चौतरफा यश प्राप्त केलक तेकर सन्दर्भक संग वर्तमान पीढी मे एहेन दिग्गज साहित्यशिल्पी सँ सीख लेबाक आग्रह केलनि।
वक्तब्यक क्रम मे राजविराज सँ आयल मैथिली संग मिथिला लेल पूर्ण सक्रिय अभियान कर्त्री नेत्री करुणा झा अपन ओजपूर्ण संबोधन मे सभास्थलक चारूकात लागल भाजपाक कमल छाप सहितक झंडा आ बैनरक संग बगले मे चलि रहल विशाल रैली तरफ इशारा करैत कहली जे ‘कमलक बीच राजकमल’ केर अनुभूति आह्लादित केने अछि। राजनीति जखन लरखराइत छैक तऽ साहित्ये ओकरा सम्हारैत छैक। लेकिन आजुक समय मे साहित्य केँ सम्हारबाक लेल राजनीति केर सेहो ओतबा आवश्यकता छैक। स्व. राजकमल चौधरी साहित्यिक योगदान देनिहार अनेकों कमल बीच ‘राजकमल’ छथि जेकरा पर ‘कमल’ सहित अन्य राजनीतिकर्ताक संरक्षणक आवश्यकता अछि। समाज मे सब एक-दोसरक संग लैत आगाँ बढय आ युवा पीढी, महिला, विद्यार्थी, अभियानी – सब एक-दोसर संग सहकार्य करैत अपन भाषा ओ संस्कृति केँ रक्षा करय।
विमल कान्त झा – प्रतिष्ठित समाजसेवी आ हालहि हम पार्टी सँ राजनीति केर पारी शुरु कएनिहार अपन व्यस्ततम् समय सँ किछु समय निकालि सभा मे एला आ राजकमल पर स्वरचित दुइ आखरक एकटा कवितागान सँ शुरु करैत महान साहित्यकार केँ श्रद्धाञ्जलि दैत स्मृति उत्सवक सफलताक शुभकामना देलनि। आबयवला समय मे युवा पीढी सहित समस्त समाज मे पसरल कूरीति विरुद्ध स्वयं संघर्ष करैत स्वच्छ समाज निर्माण मे आगाँ रहबाक संकल्पक संग ओ सभा सँ विदाई लैत व्यस्त जीवनक किछु आर दिशा मे प्रस्थान कएलनि।
स्व. राजकमल चौधरीक एक सहोदर (बेमात्रे) अनुज अपन संबोधन मे आयोजनक विषय मे हुनका कोनो तरहक खबैड़ नहि देबाक बात सँ खिन्नता होयबाक अभिव्यक्ति दैत भाइसाहेबक नाम पर स्मृति सँ बेसी ब्यापार तरफ कियो नहि बढैथ तेहेन चेतावनी देलनि। लेकिन सहरसा मे एहि तरहक आयोजन पर स्वयं भितरे-भीतर खूब प्रसन्न होयबाक बात सेहो कहलनि। दिल्ली मे डा. देवशंकर नवीनक संपादन मे भाइसाहेबक सब रचना एक संग राजकमल प्रकाशन समूह द्वारा प्रकाशित भेला सँ पाठक केँ सुविधा भेटत से भावना रखलनि। ओ एहि लेल असंतुष्ट देखेला जे सहरसा मुख्यालय सँ बेसी नीक ई आयोजन महिषी हुनक मूलग्राम मे रहैत आ ताहि लेल ओ सब कियो भरपूर सहयोग सेहो करितथि। जखन कि आयोजनक परिसीमन परिवार वा गाम सँ बहुत ऊपर जिला सहित राज्य आ राष्ट्र लेल एकटा समाद संचरणक छलैक से बुझेला पर ओ एहि महत्त्वकेँ आत्मसात सेहो केला।
उद्घाटन सत्र जतय किसलय कृष्णक संचालन मे संपन्न भेल छल तहिना सेमिनार सत्र यैह सहरसाक एक क्रान्तिपुत्र ‘अरुणाभ सौरभ’ द्वारा संचालित कएल गेल। अरुणाभ सौरभ सेहो अपन ओजपूर्ण संचालन सँ उपस्थित समस्त सभासदगण केँ काफी प्रभावित केला। सहरसा कालेज केर मैथिली विषयक प्राचार्य डा. डी. एन. साह द्वारा स्वागत संबोधन मे सहभागी अतिथि सहित सभा मे उपस्थित समस्त सहभागी केँ एहि तरहक आयोजन मे अयबाक लेल हृदय सँ धन्यवाद देलनि। तहिना एहि सत्रक अन्त मे दीपनारायण ठाकुर द्वारा धन्यवाद ज्ञापन कैल गेल।
संध्याकाल दोसर सत्र पुन: किसलय कृष्णक संचालन मे कवि गोष्ठी सँ भेल। एहि मे करीब एक दर्जन कवि लोकनि सहभागिता देलनि। करुणा झा केर रेसिपी मे वर्तमान राजनैतिक-सामाजिक व्यवस्था पर कठोर टिप्पणी छल तऽ दोसर कविता द्वारा ओ भ्रुण हत्या आ महिला हिंसा समान गंभीर विषय पर सभाक ध्यानाकर्षण कएलीह। तहिना उदय चन्द्र झा, डी. एन. साह, विमलजी मिश्र, रश्मि रमण, मेनका मल्लिक, अरुणाभ सौरभ, प्रवीण नारायण चौधरी, रूपम झा आ किसलय कृष्ण आदि सेहो अपन-अपन रचना सँ उपस्थित जनमानस केँ आ राजकमल स्मृति उत्सव केँ स्वर्गमय बना देलनि। तदोपरान्त शुरु भेल छल सांस्कृतिक संध्या जेकर शुरुआत रोहित झा केर ‘जय जय भैरवि’ पर कत्थक नृत्य सँ भेल। पुन: मिथिलाक सुप्रसिद्ध गायक पवन नारायण केर प्रखर आवाज मे भैरवि वन्दना सँ प्रारंभ गीत संध्या मे सैकड़ों दर्शक कार्यक्रम स्थल – जिला परिषद् रिसार्ट मे आबिकय आनन्द लेलनि। कार्यक्रम स्थलक सजाबट आ ताहि मे मैथिलीक सुमधुर गीत-संगीत एहेन वातावरण बनौने छल मानू जेना साक्षात् स्वर्ग ओहि समय सहरसा मे उतैर आयल छल।
कार्यक्रमक अन्त मे संयोजक कन्हैयाजी अपन संबोधन मे एहि तरहक आयोजन पर सविस्तार धारणा रखलैन। ओ कहला जे सहरसाक भूमि सदैव साहित्यिक गतिविधि लेल उपजाउ रहल अछि मुदा हालक किछु वर्ष मे एहि तरफ सँ लोकक ध्यान भंग होइत देखि हुनका लोकनि पुन: गरिमाक वापसी आ संरक्षण लेल ‘साहित्य सरोकार’ केर स्थापना कएलनि अछि। साल मे एहि तरहक आयोजन सँ निरन्तर ई संस्था वर्तमान पीढी केँ जोड़िकय राखत, ई संकल्प केँ दोहरबैत सहभागी अतिथि, विद्वान्, नेतृत्वकर्ता आ दर्शक सबकेँ धन्यवाद केलनि। तहिना सह-संयोजक कुमार आशीष सेहो अपन संबोधन मे एहि परिकल्पना पर प्रकाश दैत भविष्य मे निरंतर समाजकेँ साहित्यिक संस्कार सँ सुन्दर बनेबाक संकल्प दोहरेलनि। आयोजनपक्षक सहयोगी एवं मैथिली-मिथिला लेल पूर्ण समर्पित कवि-पत्रकार आ बुद्धिजीवी सुभाषचंद्र झा सेहो आयोजनक सफलता लेल सबकेँ धन्यवाद करैत भविष्य मे बेर-बेर आ जतय तक सामर्थ्य काज करत ततय तक करैत रहबाक वचन देलनि। ओ गछलैन जे कोनो हाल मे जिवटता केँ मरय नहि देब।
सभाक शुरु मे समस्त मंचासीन वक्ता लोकनिकेँ स्मृति-प्रतीक केर रूप मे राजकमल केर तैल्य-चित्र हस्तान्तरित कैल गेल। एहि अवसर पर एकटा स्मारिकाक प्रकाशन सेहो कैल गेल, एहिमे कार्यक्रमक परिकल्पनाक संग राजकमल चौधरीक जीवनक अनेको पहलू पर आलेख आदिक प्रकाशन कैल गेल अछि। कार्यक्रमक अन्त मे संगीत संध्या मे सहभागी कलाकार पवन नारायण, कंचन पाण्डे आ खगड़िया सँ अयली अतिथि कलाकार किरण, कत्थक नर्तक रोहित, कवियित्री रूपम आदि केँ स्मृति-प्रतीक प्रदान करैत पवन नारायण, प्रवीण नारायण व सुमन समाज केर महादेवक नचारी सँ कार्यक्रम केर समापन कैल गेल। निश्चित रूप सँ एहि तरहक कार्यक्रम नव उर्जाक संचरण करैत अछि आ महान पुरुष लोकनिक कल्पना केँ वास्तविकता मे परिणति दैत अछि। एहेन आयोजन बेर-बेर हो यैह प्रतिक्रियाक संग सहरसा कांग्रेस अध्यक्ष विद्यानन्द मिश्र, पूर्व विधायक संजीब झा सहित अनेको गणमान्य श्रोता-दर्शक लोकनि अपन-अपन घर वापस गेलाह। संयोजक कन्हैयाजी व समस्त आयोजक प्रति साभार आगन्तुक अतिथि लोकनि सेहो अपन-अपन गन्तव्य लेल प्रस्थान केलनि। एहेन भव्य आयोजन बेर-बेर आयोजित हो यैह शुभकामना मैथिली जिन्दाबाद केर तरफ सँ अछि!!


text:
यथार्थ कथा
– प्रवीण नारायण चौधरी
देखय-सुनयमें ओ केकरो सऽ खराब नहि कहल जा सकैत छल आ नहिये खराब छलैक विचार, सदा-सदा लेल अपन भागक खेनाय सेहो दोसरे बच्चाकेँ खुवाबय के इच्छा रखनिहार गुलटेनमा गाम भरि प्रसिद्ध छल आ सब कियो ओकरा दुलार करैत छलैक, स्नेह भरल दृष्टिसँ देखैत छलैक आ ओकर माय-बापकेँ कहैत छलैक जे गुलटेनमा पैढ-लिख बडका लोक बनत कारण एकरामें कुशाग्रताक संग मानव-प्रेम छलैक रहल छैक। गुलटेनमा विद्यालयमे सेहो सभ मास्टरसाहेब लोकनिक दुलरुआ छात्र छल। एक गिलास पाइन धरि ओ सभकेँ पियेबे टा करैत छल। ‘गुलटेन आइ हमरा नजैरो नहि पडलें’ – कहितो गुलटेन-सेवावञ्चित मास्टरसाहेब मसका मारैतो गुलटेनमाक ओ जीवन्त मुस्कान देखिये साइकिल चलबैत मने-मन गुलटेनमाक ओजकेँ स्मृतिमे रखैत गुनधुनाइत कखन गाम पहुँचि जाइत छलाह सेहो धरि पता नहि चलैत छलन्हि। सेवा तऽ जे-से पढाइमे देल किनको गृहकार्य सेहो नहि छोडैत छल गुलटेन आ कक्षामे नीक स्थान सेहो छलैक ओकर। हर तरहें मानू जे गुलटेनमा गामक हीरो छल।
मैट्रीक फर्स्ट डिविजन सऽ पास केलक आ तेकर बाद बाप लग पूँजी नहि रहबाक चलते ओ बडका काका के जेठका बेटा खुरचनमा संगे फरीदाबाद चैल गेल। खुरचनमा एगो प्राइवेट कंपनीमे पहिले तऽ पाइन पियेनाय आ फाइल सरियेनाय के काज करैत छल – मुदा मिथिलाक माइट-पाइन कहाँ केकरो फोर्थ ग्रेडमें बेसी दिन रहय दैत छैक, से ओकरो कुशाग्रताक कारणे आब ओ डेटाबेस मेन्टेनर बनि गेल छल। मालिक डीबिए (डेटाबेस एसोशियेट) के छूट्री करैत अपने साहेबक कुर्सीपर खुरचनमाके नौकरी दऽ देलकैक मुदा पाइ (तनखा) में कोनो खास बढोत्तरी नहि केने छलैक से कोहुना-कोहुना खुरचनमा अपन आ परिवारक रोजी-रोटी चलबैत छल आ फरीदाबादक कोनो झुग्गी एरियामें गुजारा करैत छल। गुलटेनमा सऽ खुरचनमा कहलकैक जे ‘बौआ चले! तोरो कोनो काज अपने कंपनीमे लगा दैत छियौक मालिक सऽ कहि कय। किछु पाइ देतौक तही सऽ खेनाय-पढनाय-रहनाय आ काकाकेँ गाम पठेनाय सबटा भऽ जेतौक।’ गुलटेनमा कहलकैक ठीक आ गेलापर गुलटेनमाकेँ सेहो नया गौँवाँ-गँवार बुझि हाकिम साहेब खुरचनमावाला काज दऽ देलकैक। बाहर कोना काज भेटैत छैक आ केना-केना लोक गुजर करैत अछि एहि सभ लेल गुलटेनमाक गामवला बुद्धि एखन ठीक सऽ टुनिंग नहि पकडने रहैक, मजबूरीक नाम महात्मा गाँधी… ओ काज धऽ लेलक लेकिन ओकरा भीतर सऽ नीक नहि लगैत रहैक।
एक दिन एगो चौराहा पर गाडीक लंबा लाइन देखलक आ किछु लोक ट्राफिक बत्ती लाल होइते गाडी रुकला पर ओम्हर दौडैत छल आ विभिन्न तरहक कार्य करैत लोक सब सँ पैसा पबैत छल। ओकरा समझमें नहि एलैक पूरा बात, एगो छौडा सऽ पूछलकै तऽ कहलकै “अरे बहनके ….! (दिल्लीक प्रसिद्ध जनवाणी) चल तू भी ले ये गुलाब के फूल और दौड जा उन गाडियोंमें जहाँ जोडे बैठे हों। रेड रोजकी फ्लावर्सका ही आजकल ज्यादा माँग है।” गुलटेनमा कुशाग्र बुद्धिक छल, ओ बात बुझि गेलैक जे जेना गाममे कुकूर-कुकूरनीक मौसम अबैत छैक तहिना दिल्ली आ महानगरमे जोडा-जोडी सभक मौसम छैक से ई रेड रोज इम्प्रेसन लेल डिमान्डमऽ हेतैक। ओकरा निर्णय करैत कनिको देरी नहि भेलैक, पूछलकैक “बोल कितनेका एक सलटाना है भाई?” “चल यार, मेरे को ५ का हिसाब दे देना बाकी तू जान – तेरे को कमाना है ना! चल कमा बहनके …..!” जबाब सुनिते गुलटेनमा अपन मिथिलावाला कुशाग्रताक प्रयोग करैत पहिले दिन ५०० टाका कमेलक, लगभग ५० गो रेड-रोज दिल्ली महानगरक कुकू-कुकीकेँ बेच देलक। खुरचनमाकेँ कहलकैक, “भैया हौ! हमर पढल-लिखल लोक छी। हमरा तोहर अफिसमें जे पाइन पियेनाय आ फाइल एम्हर-ओम्हर सरियाबयके नोकरी दियेलह से नीक नहि लगैत अछि।” खुरचनमा तमशाइत दमसलकैक, “चुप सार! हमहुँ जहिया आयल रही तऽ वयह काज देने छल साहेब। आब देखही जे डिबिए बनि गेल छी अनुभवपर। काज करैत रहे। जोगार नीक अपने फीट भऽ जेतौ।” लेकिन गुलटेनमाकेँ चस्का ५०० टकिया आ सेहो मात्र १ घंटामे कमेबाक अनुभूति भेट गेल छलैक आ फेर ओहो मिथिलाक माइट-पाइन आ गामक दुलरुआ हिरो बनि के आब दिल्ली आयल छल… फरीदाबादमे भैयाक पास… ओ चट दिना कहलकैक, “तोहर जमाना आब नहि छैक। हमरा सब पढल-लिखल लोक छी।” खुरचनमा सोचलक जे काल्हि ई छौंडा दिल्ली प्रवेश केलक अछि आ हमरे सिखबय लागल… लेकिन ओ कनेक थीर मोन करैत पूछलकैक, “रौ! तखन तों आर कोन काज करमें? कोनो सीए पास छहीन जे कतहु एकाउन्टेन्टके नोकरी हेतौक? मैट्रीक पास लेल…” ओकरा बीच्चेमें कटैत गुलटेनमा कहलकैक, “आब हम कोन काज करब से तूँ चिन्ता नहि करह। ई तऽ महासागर थिकैक, कतेको तरहक काज छैक। बस एक महीनामें तोरा हम एक लाख सऽ कम नहि कमेबह।” खुरचनमा शान्त भऽ गेल।
आब गुलटेनमा ओहि ५०० टाका सऽ सब सऽ पहिने बाप-पुरखावाला धंधाक सब समान कीन लेलक आ नित्य २-२ घंटा मेट्रो स्टेशनके नीचाँ फूटपाथपर बैसि जुत्ता-पालिशक काज करय लागल। कहियो २०० तऽ कहियो ५०० ओतहु कमाय लागल। खूब खुश छल। गाममें ई मौज कतय? दरभंगा-मधुबनी वा मिथिलाक कोनो जिलामे ई मौज कतय? खूब तिरपित! आब आमदनी १००० टाका नित्य भऽ गेल छलैक। खुरचनमा पूछबो करैक, “रौ सार! ई जुत्ता पालिशवाला बाप-पुरखाक काज तोरा केना फुरेलौक आ पढि-लिखि तूँ यैह सब करमें?” गुलटेनमा कहलकैक, “पाइये कमाय लेल जखन पढाइ करय छैक लोक तखन कि जुत्ता साफ केनाय आ कि फूल बेचनाय!” दुनू भैयारी हँसैत गाम कतेक पाइ पठेबाक छौक से आ डेराक हिसाब कि भेलौक से हिसाब करैत आब पैसाक गर्मीकेँ दिल्लीक ठंढा बियरसँ शीतलता प्रदान करैत बीच-बीचमें गोल्ड-फ्लेकक कश सँ गर्मीक धूआँ-झोंकारी देबय लागल।
किछुवे दिनमें गुलटेनमाक नजरि पडलैक एक भीखमंगपर। ओ भीखमंगाक समूचा देहपर गुदडी-चेथडी, मैल-कुचैल कपडा आ सभ सऽ बेसी समस्या जे दुनू हाथक आँगूर कुष्ठिरोग सँ सडल, बेकाजक लोक, भीखक अलावे दोसर कोनो सहारा नहि… लोक देखैत देरी ओकरा भगाबय लेल जल्दीसँ १०-२०-५० जे भेटैक से नोट फेक दैत छलैक… आरौ तोरी के! मिथिलाक माइट-पाइनमे भीजल गुलटेनमा हिसाब जोडलक… एक बेर मे १० के नोट, दिन भैर में कते??? आ मुंगेरीलाल जेकाँ ओकर आँखि मिचमिचाइत ओ देखय लागल जे रंगल कपडा सऽ आंगूर सभ सडेनाय आ कुष्ठिरोगके नाटक बड पैघ बात नहि छलैक…. आ बेसी नहि २ घंटा धरि ओ ई काज करत तऽ लक्ष्य दूर नहि छैक। यानि भीखमंगाक भेष बनबैत ओ मात्र २ घंटा कोनो अन्जान चौकपर भीख माँगत, जरुर १००० टाकाक आमदनी एबे करतैक। निस्सन्देह ओ सही भेल। शुरु केलक भीख माँगय के काज आ नित्य कम स कम १००० कमाय लागल। भीखमंग बनबाक लेल छद्म भेषक एक झोरा, मोचीक काज लेल एक पेटी-बाकस समान आ फूल (रेड रोज) बेचबाक लेल एक झोरा फूल – यैह टा पूँजी आ मूल पूँजी मिथिलाक माइट-पाइनिक ओ कुशाग्र संस्कार, गामक हिरो-दुलरुआ गुलटेनमा भले दिल्लीमें भीखमंग तक बनि गेल लेकिन ओकर शेखी आइ के नहि जनैत अछि। खुरचनमा डीबीए सँ कहिया प्रोमोशन लेत से भाग्य कियो नहि जनैत अछि, लेकिन गुलटेनमा धरि आब लाख रुपैयाक पहिल लक्ष्य ३ महीनाक भीतर पाबि गेल अछि आ आगामी समयमे ओकर कुशाग्रता चुप रहयवाला नहि छैक। यदि कोनो यासीन भटकल भेट जेतैक तऽ ओ दरभंगा मोड्युल आ मधुबनी मोड्युल आ किछु खतरनाक सेहो कय सकैत अछि, लेकिन पाइ चाही। पढाइ लोक पाइ कमेबाक लेल करैत अछि, यैह संस्कार आइ भेट रहल छैक सब के। मिथिलाक माइट-पाइन भले बड उपजाऊ हो, लेकिन निज मिथिलामें केकरो लेल ओ जोगार नहि जे गुलटेनमाकेँ दिल्ली जाय के भेटल।
हरि: हर:!!


text:
खगड़िया। 12 दिसम्बर। खगड़िया जिलाक अलौली थाना क्षेत्र मे कैल्हि सोम दिन देर राति ग्रामीण सभ दू कथित चोरक पीट-पीट केँ हत्या क' देलनि। इस घटना मे एक आन चोर गंभीर रूप सँ घायल बताओल जे रहल अछि। पुलिस केर मुताबिक़, आरोप अछि कि अहुना गांव मे पांच लोग मोख्तार शर्मा के खेत मे लागल डीजल पंप सेट चोरी करैत छल, ओहि समय ग्रामीण सभ पांचो मे तीन चोर क' पकैड़ लेलनि, जखन की दू चोर भागबा मे सफल रहला। ऐहिक बाद ग्रामीण सभ पकड़ल गेल तीनों चोर के लाठी-डंडा सँ खूब पिटाई केलनि।
इस घटना मे बेसी चोट लागला पर दू चोरक घटनास्थले पर मौत भ' गेलनि, जखनकि एक आन चोर गंभीर रूप सँ घायल बताओल जे रहल अछि। सूचना भेटला पर पहुँचल पुलिस घायल क' इलाजक लेल स्थानीय अस्पताल मे भर्ती करौलनि अछि। अलौली के थाना प्रभारी राजीव प्रसाद लाल कहलनि कि मृतक सभक पहिचान अहुना गाम सँ सटल रैन गाम निवासी लालो ठाकुर (26) आओर उमेश यादव (24) केँ रूप मे भेल अछि। घायल लक्ष्मण यादव क' प्राथमिक स्वास्थ्य केंद्र, अलौली मे इलाजक लेल भर्ती कराओल गेल अछि। दुनू शव क' पोस्टमार्टम लेल खगड़िया सदर अस्पताल भेजल गेल अछि आ मृतक केर परिजन सभकेँ घटनाक जानकारी द' देल गेल अछि। फिलहालपुलिस मामला केँ जांच क' रहल अछि।


text:
“मैथिल मंच” सम्पूर्ण विश्व के समस्त मैथिल के एक मंच पर आनय लेल प्रतिबद्ध संगठन अछि। मिथिला के एतिहासिक, सामाजिक, सांस्कृतिक, साहित्यिक आ राजनीतिक धरोहर के सहेजकय विश्वपटल पर “मिथिला” के पहचान पुनः स्थापित करयलेल एहि संगठन के निर्माण कयल गेल अछि।
संगठनात्मक दृष्टिकोण सं “मैथिल मंच” तीन स्तर के अभेद्य संरचना पर बनल अछि। पहिल स्तर पर अपन-अपन क्षेत्र के विशिष्ट ५१ टा मार्गदर्शक गण छथि जिनकर मार्गदर्शन में ई संस्था चलैत अछि, संग में १०१ टा संरक्षकगण आ कार्यकारिणी के २५१ टा प्रतिबद्ध युवा देशभरि में “मैथिल मंच” के लेल समर्पित छथि।


text:
विशिष्ट कविताक पाठ कऽ उपस्थित श्रोताकेँ मंत्रमुग्ध कऽ देलन्हि। कवि गोष्ठीक अध्यक्षता पटनासँ पधारल वरिष्ठ हिन्दी-मैथिली कवि डॉ. ललित कुमुद आ संचालन प्रख्यात कवि-नाटककार कुमार शैलेन्द्र केलनि। ऐ कवि सम्मलेनमे कविता पाठक आरंभ युवा कवि विनीत उत्पल अप्पन दू टा कवितासँ केलखिन।
एक्कर बाद युवा कवि किशन कारीगर, स्तुति नारायण, विनीता मल्लिक, रमण कुमार सिंह, गीतकार मानवर्धन कंठ, शारदा नन्द दास 'परिमल", 'तुरंता" लेल जानल जाएबला वरिष्ठ कवि रवींद्र लाल दास 'सुमन", रवी-वीन्द्र-महेंद्रक जोड़ीक रवींन्द्र नाथ ठाकुर, कुमार शैलेन्द्र आ शेफालिका वर्मा अप्पन कविताक पाठ पढ़लनि।
ब्रह्मदेव लाल दासक मोन ठीक नै छल तेँ ओ उपस्थित नै भऽ सकलाह आ हुनकर कविताक पाठ हुनकर पुतोहु सरिता दास केलनि।
समारोहमे मैथिली भाषाक विशिष्ट साहित्यकार रमानंद रेणु, मार्कण्डेय प्रवासी, फजलुर रहमान हासमी हिनका सभक निधन केँ लऽ कऽ शोक व्यक्त सेहो कएल गेल। संगे-संग दिल्ली उच्च न्यायालय लग भेल बम विस्फोटमे घायल भेल आ मारल गेल निर्दोष लोकक आत्माक शांति लेल दू मिनटक मौन सेहो राखल गेल।
कवि गोष्ठीमे शामिल सभटा कविकेँ मिथिलांगनक स्मृति चिन्ह देल गेल आ हुनका सभसँ संस्थाक सचिव अभय कुमार लाल दास आभार व्यक्त केलनि।


text:
बाबा जनक के बागक फुल,
जुनि करू अहाँ कुनो गुरुतर भूल,
अरहुल, चम्पाऔर चमेली,
तीरा गेंदा कियो छईथ बेली,
एहि बागक सब श्रिंगार गे ना,
हम छी मिथिला धाम के ना।
नहि भंडारिसम नहि शिवरामक,
नहि नवटोलक नहि कोनो गामक,
पूत-सपूत भेलहू मिथिला के,
मंडन मिश्रक गाम के ना,
हम छी मिथिला धाम के ना।
नहि भागलपुर नहि सहरसा,
नहि छी हम कटिहारक के,
ई सब मिथिला गामक टोल,
सुन्नर मैथिली बोल गे ना,
हम छी मिथिला धाम के ना।
जाति-पाति के नहि अछि बंधन,
भातृप्रेम के भेटय संरक्षण,
नारी छईथ जतय पूजल जाइत,
वैह सीता केर गाम के ना,
हम छी मिथिला धाम के ना।
खट्टर काका के तर्क “अमित” अछि,
विद्यापति के गीत यौ,
चंदा, लाललिखल रामायण,
सुग्गा सुनाबईथ वेद यौ ना,
हम छी मिथिला धाम के ना।
रचनाकार--अमितमोहन झा
ग्राम-भंडारिसम(वाणेश्वरी स्थान),मनीगाछी, दरभंगा, बिहार,भारत।
नोट..... महाशय एवंमहाशया से हमर ई विनम्र निवेदन अछि जे हमर कुनो भी रचना व हमर रचना के कुनो भी अंशके प्रकाशित नहि कैल जाय।


text:
राजनीति के खसैत अवस्था
एखन भारतीय मीडिया मे दिन भरि ‘नुपूर शर्माक मोहम्मद साहेब’ पर देल आपत्तिजनक टिप्पणी बवाल काटि रहल अछि। देश-विदेश चारूदिश इस्लाम समर्थक धर्मावलम्बी द्वारा एहि बयान लेल भारतक निन्दा आ नुपूर शर्मा पर कानूनी कार्रवाईक मांग कयल जा रहल अछि। कानून सेहो देर-सबेर अपन काज आरम्भ कय चुकल अछि आ हिन्दुत्ववादी राजनीति केँ आधार माननिहार भारतीय जनता पार्टी सेहो अपन एहि राष्ट्रीय प्रवक्ता ‘नुपूर शर्मा’ पर इस्लाम धर्मक पैगम्बर पर टिप्पणी लेल कार्रवाई करैत प्रवक्ताक पद आ प्राथमिक सदस्यता तक सँ निलम्बित कय एकटा संकेत दय देलक जे भारतीय संविधान आ भारतक सनातन हिन्दू धर्मक व्याख्या कयल मौलिक सिद्धान्त ‘सर्वधर्म समभाव’ केर आधार पर कियो केकरो धर्म आ ओकर आस्थाक केन्द्र व्यक्ति, भगवान, आदि पर कोनो तरहक भड़काऊ टिप्पणी नहि दय सकैत अछि। लेकिन, एहि सब कार्रवाई सँ असन्तुष्ट मुस्लिम समुदाय आ मुस्लिम राष्ट्र सब द्वारा निरन्तर विरोध आ प्रदर्शन आब ‘अतिराजनीति’ के संकेत कय रहल अछि, जे वास्तव मे शान्तिपूर्ण ढंग सँ आर्थिक विकास केर पटरी पर रनरनाइत भारतक माहौल केँ बिगाड़ि एनडीए सरकार केँ अस्थिर करयवला रणनीति केर हिस्सा बुझाइत अछि। भारत सरकार एहि पर चौकन्ना अछि आ समुचित कानून व्यवस्था बना रखबाक लेल उचित उपाय अपनाबैत देखल जा सकैत अछि।
एहि बीच ‘राज्यसभा सदस्य’ केर चुनाव लेल भारतक किछु राज्य मे काल्हि १० जून वोटिंग भेल। ताहि सँ पहिनहि चुनावी गणित मे कांग्रेस के पहिया कतहु धँसबाक अनुमान करैत राज्यसभा सदस्यक चुनाव लड़निहार कांग्रेसी प्रवक्ता रणदीप सुरजेवाला द्वारा सीता माताक नाम संग चीरहरण शब्दक प्रयोग केर उपमा दैत भाजपा पर राजनीतिक प्रहार संग भारतीय प्रजातंत्र के चीरहरण वाली बात कहल गेल। मीडिया केँ मानल जाय त ई उक्ति द्रौपदीक चीरहरण संग तुलना करैत देबाक बदले ‘सीता माता’ केर नामक उल्लेख सुरजेवाला द्वारा भेल अछि। एहि पर भाजपा व अन्य आम जन द्वारा सोशल मीडिया मे अलगे बवाल मचल अछि। मिथिलाक लोक मे सेहो एहि तरहक कुत्सित सोच आ टिप्पणी लेल कांग्रेसी नेता सुरजेवाला आ कांग्रेसी मानसिकता पर बेर बेर एहि तरहक निन्दा योग्य बयान केर चर्चा उठब स्वाभाविक बुझल जा सकैत अछि। एहि सँ पहिने कांग्रेसी नेता हरिश रावत सीता केँ विदेशी कहि देने रहथि। सामान्यतया हिन्दू देवी-देवता पर कुत्सित टिप्पणी देबाक कतेको उद्धरण पूर्व मे कांग्रेसी नेता लोकनिक देखल गेल अछि।
यथार्थतः राजनीति केर खसैत रूप के परिचायक थिक उपरोक्त दुनू बात। एक दिश भारतीय प्रधानमंत्री नरेन्द्र मोदी आ हुनकर सरकार भारतक सकल विकास उत्पाद (जीडीपी) केँ बढ़ेबाक लेल भारत मे एफडीआई सहित अनेकानेक विन्दु पर निरन्तर कार्य कय रहला अछि, लेकिन दोसर दिश वोट बैंक पोलिटिक्स, उग्र हिन्दुत्व, मुस्लिम प्रतिक्रियावादी तत्त्व द्वारा हिन्दू धर्म-समुदाय प्रति असहिष्णु प्रतिक्रिया आ बयानबाजी, हिन्दू-मुसलमान बीच समन्वय आ सौहार्द्रता केँ बढावा देबाक बदला गलत राजनीतिक माहौल बनेबाक विभिन्न राजनीतिक दल केर खतरनाक खेल…. ई सब बात राजनीति के खसैत स्वरूप के परिचय दय रहल अछि। आर गहींर मे सोचल जाय त भारत मे निरन्तर हिन्दुत्व एजेन्डा संग आगू बढ़ि रहल सत्ता-समीकरण केँ उद्वेलित करयवला खेला-वेला भ’ रहल अछि। एहि मे अलगाववादी शक्ति खालिस्तान समर्थक अराजक तत्त्व केर प्रवेश, बंगाल, महाराष्ट्र, राजस्थान, आदि मे मुस्लिम तुष्टिकरण आ हिन्दू जनभावना केँ भड़काबयवला गतिविधि – समग्र मे वर्तमान भारत सरकारक सत्ता-संयोजक लोकनि केँ छिन्न-भिन्न करबाक कुत्सित प्रयास थिक। एहि सँ देशक भविष्य केँ अंधकारमय बनेबाक खतरनाक विदेशी षड्यन्त्र केर गन्ध सेहो आबि रहल अछि। एहि स्थिति मे जन-जन मे भाईचारा आ संविधान प्रति समर्पणक भाव रहब जरूरी बुझि पड़ैत अछि। एहि खसैत राजनीति आ कुत्सित बयानबाजी सँ अतिरंजना व अराजकता केर प्रवेश भारत मे गृहयुद्ध के स्थिति निर्माण कय रहल अछि, एहि सँ तत्काल निकलबाक आवश्यकता अछि, नहि त खूनक धार बहय मे समय नहि लागत से बुझनाय जरूरी अछि।
हरिः हरः!!


text: भागलपुर। विदेशी सैलानी कए गंगा क सैर करबैत तीन मंजिला मिनी इंडियन टाइटैनिक क्रूज ‘आरवी पांडव-4Ó सोमदिन दुपहरिया मे कहलगांव क बाबा बटेश गंगा घाट पर पहुंचल। एहि स पूर्व सैलानी स भरल क्रज रवि दिन कटिहार जिला क मनिहारी गंगा क्षेत्र मे तकनीकी कारण स रुका छल। क्रूज पर सवार 52 विदेशी सैलानी मुख्य रूप स इंग्लैंड, अमेरिका, बेल्जियम, आस्ट्रेलिया, न्यूजीलैंड आ बैंकाक क नागरिक छथि। जहाज जहिना गंगा घाट पर लंगर लेलक सभहक कैमरा क फ्लैश एक संग चमकी गेल। अतिथिक स्वागत लेल गंगा घाट पर लोक क भीड़ जमा छल। एहि मे कहलगांव अनुमंडल मे तैनात किछु पदाधिकारी, पुलिसकर्मी क अलावा भारतीय पर्यटन विभाग क अधिकारी क दल सेहो शामिल छल। सैलानी क अगवानी क लेल पहुंचल अधिकारी हुनका भारी सुरक्षा क बीच गंगा तट पर उतारलथि। क्रूज पर सवार 52 सैलानी मे स 22 गोटे ऐतिहासिक विक्रमशिला विश्वविद्यालय क खुदाई स्थल पर जेबा लेल उत्सुक छलाह। शेष सैलानी क्रूज पर सवार रहिकए गांगेय डाल्फिन क अभयराण्य स्थल पर जगह-जगह कुलांचे भरैत गांगेय डाल्फिन कए लग स अपन कैमरा मे कैद करबा मे व्यस्त रहलाह । सैलानी कहलगांव क प्रसिद्ध बटेश स्थान पर डेग रखैत पहाड़ पर मंदिर कए देखि कए कहा-‘इंडिया इज द ग्रेटÓ। विदेशी सैलानी ऐतिहासिक विक्रमशिला विश्वविद्यालय क भग्नावशेष कए सेहो काफी सराहना केलथि। इंग्लैंड क 36 वर्षीय डायना टूटल-फूटल हिन्दी मे कहलथि-‘सचमुच भारत महान है।Ó मनिहारी मे क्रूज बेस काल रुकल एकर वाबजूद कोनो सैलानी गपशप क दौरान असुरक्षा क चर्चा नहि कलथि। सब प्रसन्न मुद्रा मे छलथि। भारतीय पर्यटन विभाग क दिस स गंगा क सैर करबैत कोलकाता स बनारस तक प्रकृति क मनोरम झांकी देखेबाक लेल इ खास अभियान चलाउल गेल अछि। 14 दिन क एहि टूर मे 10 क्रूज लगाउल गेल अछि। प्रत्येक क्रूज मे 52टा सैलानी क बुकिंग अछि, जे मार्च तक बुक अछि। पर्यटन विभाग गांगेय जल-जीव क जानकारी दैत 14 राति वाला एहि टूर मे कोलकाता स वाराणसी तक क ओहन तमाम दर्शनीय स्थल क सेहो भ्रमण करा रहल अछि जे गंगा स लग मे अछि।


text:
काठमांडु- सरकार भारत द्वारा उपलब्ध कराओल गेल खोप पांच दिन के अंदर जिल्ला के स्टोरेज हाउस तक पहुँचेबाक योजना बनेने अछि। खोप लगेबाक दिन एखन धरि निर्णय नहीं भ सकल अछि।
“कानुनी, प्रशासनिक, आर्थिक और प्राविधिक प्रक्रिया पूरा करि खोप लगेबाक तयारी सम्पन्न भेल अछि”, स्वास्थ्यमंत्री हृदयेश त्रिपाठी कहलखिन, प्राथमिकता स्वास्थ्यकर्मी, सफाइकर्मी, एम्बुलेंस चालक, शव व्यवस्थापन में खटनिहार सब छेथिन।” स्वयंसेविका सबके सेहो स्वास्थ्यकर्मी संगे पहिल चरण में खोप लगायल जेतैन से मंत्रालय जनेने अछि। देश भरि में ५२ हजार महिला स्वयंसेविकासहित करिब ३ लाख स्वास्थ्यकर्मी हेबाक मंत्रालय के कहनाय अछि। काठमांडु में आय ११: ४५ में एयर इंडिया में अबै वला वैक्सीन त्रिभुवन विमानस्थल स सीधा टेकु स्थित केंद्रीय खोप भंडार में राखल जायत। भारतीय राजदूत विनयमोहन क्वात्रा विमान स्थल स स्वास्थ्य मंत्रालय के खोप हस्तांतरण करथिन। विमान स्थल स टेकुके केंद्रीय खोप भंडार तक ल जेबाक हेतु तापक्रम कायम करैत उपकरणजडित दु टा ट्रक तयारी अवस्था में राखल गेल अछि।
कोन प्रदेश में कतेक खोप पठेबाक छै से विवरण एखन धरि तयार नहीं भेल अछि। जिल्लागत विवरण आय सांझ तक तयार हेबाक बात स्वास्थ्य मंत्री त्रिपाठी बतोलइन।
केंद्रीय भण्डार स दु दिन भीतर प्रदेश में और प्रदेश स थप दु दिन भीतर जिल्ला स्थित भण्डार स्थल में पहुँचेबाक योजना विभाग स्रोत द्वारा जानकारी करायल गेल अछि। “बेसी स बेसी पांच दिन भीतर जिल्ला में वैक्सीन पहुँच जेत”, स्रोत के कहबि अछि। खोप लगौनिहार व्यक्ति के तालीम देनाई एखन धरि बाँकी अछि। खोप लगेबाक स्थान में आवश्यक समान सेहो एखन धरि नहीं पठाओल गेल अछि। विभाग के खोप शाखा प्रमुख डॉ, झलक गौतम कर्मचारी सभक तालीम चैल रहल अछि से जानकारी करोलइन।
“खोप वितरण, ढुवानी, भण्डारण, स्वास्थ्यकर्मी के तालीम और सामग्री सब एक साथ वितरण होयत ओ कहला। विभाग बुध दिन काठमांडु के उपत्यका के अस्पताल प्रमुख संगे केना व्यवस्थित रूप में खोप लगायल जायत से छलफल केने छेला। हुनक अनुसार पहिल चरण में स्वास्थ्य कर्मी और फ्रंटलाइन में खटनिहार के जिल्ला अस्पताल द्वारा खोप देल जायत। विभाग स्थानीय तह मार्फत खोप लगेबाक स्वास्थ्यकर्मी के तथ्यांक संकलन कैर चुकल अछि। एकरे आधार पर मंत्रालय खोप पठेबाक निर्णय केने अछि। करीब ३० करोड़ जनसंख्या के संग, नेपाल सरकार ७२ प्रतिशत नागरिक के खोप लगेबाक योजना बनओने अछि। नेपाल ई घोषणा केने अछि जे खोप लगेबाक कानूनी और वित्तिय तयारी पूरा भ चुकल अछि और ई अभियान के लेल सब तयारी सम्पूर्ण ढंग स पूरा भ चुकल अछि।
५ दिन भीतर नेपालक सब जिल्ला में भारत द्वारा देल गेल वैक्सीन केर वितरण हेत शुरू।
काठमांडु- सरकार भारत द्वारा उपलब्ध कराओल गेल खोप पांच दिन के अंदर जिल्ला के स्टोरेज हाउस तक पहुँचेबाक योजना बनेने अछि। खोप लगेबाक दिन एखन धरि निर्णय नहीं भ सकल अछि।


text:
12 नवम्बर 2020, मैथिली जिन्दाबाद!!
जगत में मिथिला हमर महान गीत केर भेल लोकार्पण
मिथिला केर प्रसिद्ध गीतकार आ नाटककार संग साहित्यकार, पत्रकार, पैरोकार आ अनेकों प्रकार केर योगदान दाता रामभरोस कापड़ि भ्रमर केर रचित नव आ अनुपम गीत ‘जगत में मिथिला हमर महान’ केर लोकार्पण समारोह ‘आई लव मिथिला’ फेसबुक पेज द्वारा लाइव वेबिनार मार्फ़त आइ 12 नवम्बर 2020 केँ कयल गेल।
चेतना समिति पटना केर अध्यक्ष विवेकानंद झा व वरिष्ठ शास्त्रीय संगीत गुरु सह गायक गुरुदेव कामत द्वारा संयुक्त रूप सँ जन जन केँ समर्पण कयल गेल। कार्यक्रम संचालन विद्यानन्द बेदर्दी व गजेन्द्र गजुर कयलनि। स्वागत अभिभाषण वरिष्ठ साहित्यकार सह अभियन्ता देवेन्द्र मिश्र कयने छलाह। मैथिली गीत संगीत केर गन्तव्य पर मन्तव्य नेपाल संगीत तथा नाट्य प्रज्ञा प्रतिष्ठान केर विभागीय प्रमुख धीरेंद्र प्रेमर्षि देलनि जाहि में गीतकार भ्रमर केर गीत में मिथिला के मौलिकता रहबाक विशेषता केर तथ्य आ अनुभव सुनबैत वर्तमान गीत सँ सेहो जनमानस केँ विशुद्ध लाभ भेटबाक अपेक्षा रखलाह।
मैथिली केर चर्चित उद्घोषक कमलाकांत झा, समीक्षक सम्पादक डॉ रमानन्द झा रमण, मैथिली लेखक संघ केर महासचिव विनोद कुमार झा, सुप्रतिष्ठित फ़िल्म निर्देशक सह गायक कलाकार मुरलीधर, मिथिला विकास परिषद कोलकाता केर अध्यक्ष सह नाटककार अशोक झा, मिथिलाक्षर अभियानी व कवि विनीत ठाकुर, मैथिली के वरिष्ठ लोकसाहित्यकार डॉ महेन्द्र नारायण राम एवं प्रवीण नारायण चौधरी एहि लोकार्पण समारोह केर वक्ता छलाह। सब कियो भ्रमर जीक एहि गीत केर सराहना कयलाह। एहि गीत में मिथिलाक सब लोकदेवता केर नाम आ कृतित्व केँ समेटबाक कार्य भेल अछि।
अंत मे धन्यवाद ज्ञापन करैत म्यूजिक मिथिला नामक यूट्यूब चैनल पर गीत उपलब्ध रहबाक जानकारी श्री भ्रमर सब केँ करौलनि।


text:
पटना। बिहार सरकार पटना हवाई अडडा क मुद्दा पर सख्त रुख अख्तियार क लेलक अछि। मुख्यमंत्री नीतीश कुमार कहला जे अगर भारतीय हवाई पत्तन प्राधिकरण (एएआई) पटना हवाई अड्डा क क्षेत्र मे विस्तार करए चाहैत अछि त हम एहि मामला मे मदद लेल तैयार छी। हम हुनका जमीन चिन्हित करि कए द देब, फेर हुनका भूमि अधिग्रहण क खर्च लागत। दरअसल, एहि खर्च स बचबा लेल ओ बेर-बेर एहि मामला मे टालमटोल क रहल छथि। अगर ओ एयरपोर्ट कए दोसर जगह ल जेबाक योजना बना रहल छथि त ओ एहि गपक सूचना सेहो राज्य सरकार कए दथि। हम एहि मामला मे सेहो हुनका भूमि देबा लेल सरकार तैयार छी, मुदा हुनका भूमि अधिग्रहण क खर्च त दियए पडत। मुख्यमंत्री नीतीश कुमार कहला अछि जे राज्य सरकार एहि संबंध मे हर मुमकिन मदद करबा लेल तैयार अछि, मुदा भारतीय हवाई पत्तन प्राधिकरण (एएआई) हर क्षण अपन रुख बदलैत रहैत अछि जाहि स काफी दिक्कत भ रहल अछि। ओ कहला जे अगर एएआई पटना हवाई अड्डा कए बंद करै चाहैत अछि, त हुनका एकरा बंद करि देबाक चाही। कुमार कहला जे एहि संबंध मे हम पूरा मदद करबा लेल तैयार छी। एहि मामला पर हम खुद पूर्व नागरिक उड्डयन मंत्री प्रफुल्ल पटेल स गप केने रही। तखन एकटा योजना पर सहमति सेहो बनल छल, मुदा किछु दिन क बाद मंत्रालय क अधिकारी ओहि सहमति स मुकरि गेलाह। एकर बाद सेहो हमर अधिकारी मंत्रालय क संग गप करैत रहलाह, मुदा मंत्रालय क अधिकारी सब बेर अपन गप बदलैत रहलाह। जखन नई दिल्ली मे अधिकारी बदलैत अछि, त ओकर संगहि मंत्रालय क नीति सेहो बदलि जाइत अछि। एहन मे हम भला कोना काज क सकैत छी?’ पटना हवाई अड्डा क नाम पर आब केंद्र सरकार संजय गांधी जैविक उद्यान कए खत्म करबाक प्रयास मे अछि। इ हमरा मंजूर नहि। ओ कहला जे एहि पर फिलहाल काज भ रहल अछि, मुदा हम एकटा हवाई अड्डा क कारण अपन हरित क्षेत्र कए बर्बाद त नहि क सकैत छी। हम साफ निर्देश दे चुकल छी जे कोनो गाछ कए कटबा स पूर्व वन विभाग क मंजूरी जरूरी होएत। कुमार साफ कहला जे अगर ओ एहि हवाई अड्डा कए बंद करबाक इच्छा रखैत छथि त हम कहब जे ओ एकरा बंद क दथि। मुदा इ हुनकर विफलता होएत, हमर नहि। आखिर हवाई यातायात केंद्र सरकार क दायरा मे अबैत अछि।
एकटा अन्य सवालक उत्तर मे मुख्यमंत्री कहला जे बिहार मे विकासक गति आओर तेज भ सकैत अछि मुदा केंद्र बिहारक योजना कए ठमका रखने अछि। ओ कहला जे रेलवे क पुल सबहक निर्माण मे शिथिलता बिहार क विकास मे बाधक बनल अछि। ओ कहला जे पता नहि रेलवे क मुनाफा कतए चल गेल? खुद रेल मंत्री रहि चुकल नीतीश कुमार कहला जे रेलवे क परियोजना बिहार मे एतबा मंथर गति स चलि रहल अछि जे इ कहब मुश्किल अछि जे इ कोन दशक मे पूरा होएत। ओ कहला जे राजग क कार्यकाल मे जाहि परियोजना क तारीख तय करि देल गेल छल ओहि मे लगातार देरी भ रहल अछि। ओ कहला जे गंगा पर मोकामा आ बख्तियारपुर मे रेल पुल निर्माण मे देरी बिहार क प्रति रेल मंत्रालय आ केंद्र क रुख कए देखा रहल अछि। राज्य सरकार सड़क बनेबा लेल टका द देलक अछि मुदा रेलवे पाछु अछि। गंगा नदी पर बनल महात्मा गांधी सेतु पर केंद्र क अनदेखी त जग जाहिर अछि। नीतीश कहला जे हम कई बेर पुल क समस्या कए समाधान देलहुं आ केंद्र ओकरा बेर बेर नामंजूर क देलक। एहन मे की कैल जा सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
शिवहर। 15 जनवरी। बिहारक राजनीतिक दिग्गज नेता आओर पूर्व केंद्रीय मंत्री रघुनाथ झा नहि रहला। दिल्ली के राम मनोहर लोहिया (आरएमएल) अस्पताल मे इलाजक दौरान देर राति ओ अप्पन अंतिम सांस लेला। 78 बरखक रघुनाथ झा बहुतो दिन सँ बीमार चलैत छलाह। 1972 मे पहिल बेर चुनाव जीत विधायक बनै बला रघुनाथ झा केर गिनती बिहारक सभसँ प्रभावशाली आओर दिग्गज नेता सभमें होयत छल।
शिवहर जिलाक अंबाकला रहिवासी रघुनाथ झा शिवहर सँ लगातार 6 बेर विधायक छलाह। ओ दू बेर लोकसभा चुनाव जीत सांसद सेहो चुनक गेल छलाह। केंद्रक मनमोहन सिंह सरकार मे रघुनाथ झा भारी उद्योग राज्य मंत्री रही चुकल छलाह। एहिक अलावा ओ बिहार सरकार मे डेढ़ दर्जन सँ बेसी विभागक मंत्री रही चुकल छलाह।
मानल जायत अछि कि लालू यादव केँ बिहारक मुख्यमंत्री बनेबा मे रघुनाथ झाक बहुत अहम भूमिका छल। बरख 1990 मे मुख्यमंत्री पदक दावेदारी लेल रघुनाथ झा सेहो चुनाव लड़ल छलाह। हुनका लालू यादव केर बहुत करीबी मानल जायत छल। ओनाकि समय बितलाक संगे लालू संग हुनकर मतभेद उभरीकेँ सामना आयल छल। एहि कारण सँ बाद मे रघुनाथ झा आरजेडी छोएड़ समाजवादी पार्टी मे शामिल भ' गेल छला। रघुनाथ झाक निधन केर खबैर भेटते हुनकर समर्थक सभमें शोकक लहर दौड़ पड़ल अछि।


text:
प्रयोगकर्ता वार्ता:JuniorX2
- पुरान पाठक नीचा नव पाठ राखी । नव शीर्षक आरम्भ करी ।
- हस्ताक्षर आ तारिक राखैकलेल चारिटा टिल्ड (
~~~~) टाइप करी ।
- अहाँ विकिपिडियामे नव प्रयोक्ता छी? स्वागत अछि ! प्रश्न पुछी आ उत्तर पाबी।
लेख मापदण्डसंपादित करें
राजा जी, नमस्ते, कृपया अहाँद्वारा बनाएल गेल लेखसभ ई मिसनक लेल मापदण्ड अनुरुप नै अछि । कृपया मापदण्ड देखी आ ओहि अनुरुप लेख सृजना करी । धन्यवाद -- बिप्लब आनन्द (वार्ता) २१:०५, २ दिसम्बर २०१६ (NPT)
- @Biplab Anand: जी सुझावके लेल धन्यवाद ! —JuniorX2 ChatHello! २१:१९, २ दिसम्बर २०१६ (NPT)
अनवरत मिहिनेत अलङ्कारसंपादित करें
मैथिली विकिपिडिया मिसन १० मे स्वागत अछि !संपादित करें
नमस्ते, सम्पादक मित्रसभ मैथिली विकिपिडिया मिसन १०क शुरूवात भऽ चुकल अछि । ई कार्यक्रम सम्बन्धी किछ जानकारी निम्न बमोजिम रहल अछि।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर सभसँ बेसी स्विकारयोग्य लेख होइत ओ प्रयोगकर्ताके मैथिली विकिपिडिया मिसन १० पुरस्कार प्राप्त होइत । यदि अहाँ १५०० टा स्विकारयोग्य लेख निर्माण करबै तहन विशेष पुरस्कार प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके मैथिली विकिमिडियन्स निर्वाचित प्रयोगकर्ताकऽ रूपमे सम्मान कएल जाइत आ निजके बार्नस्टार अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी ।
कृपया नोट करी १ दिसम्बर २०१६ सँ ३१ दिसम्बर २०१६ (UTC) धरि कएल सम्पादन मात्र गणना होइत ।
आयोजकक तरफसँ -- मैथिली विकिमिडियन्स समूह
लेख सम्बन्धमेसंपादित करें
राजा जी, कृपया अहाँद्वारा बनाएल जा रहल गोत्र सम्बन्धी लेखसभ अमान्य अछि । अहाँक याद करा दी, जा धरि अहाँद्वारा बनाएल गेल लेख फाउन्टेन टुलमे नै समावेश होइत आ प्रमाणित नै होइत ता धरि अहाँक लेख मान्य नै ठहरत । ताहि लेल कमसेकम ६० शब्द आ २५०० बाइट्सक लेख बनाबी आ मिसन १० सफल बनाबी । आशा अछि अहाँ अपनद्वारा दिसम्बर महिनामे सृजना कएल लेखसभ सुधार करबै आ एकटा बढ़िया सम्पादनकर्ता बनऽ मे सफल हेबए ।-- बिप्लब आनन्द (वार्ता) २१:४४, २४ दिसम्बर २०१६ (NPT)
- @Biplab Anand: जी! हम अहाँक बातसँ सहमत छी परन्तु एखन लेखक संख्या बढावे के हेतु हम एते छोट लेख बनेलौं। ठिके अछि, आगासँ हम ई बात पर मध्यनजर करैत लेख बनाएव। धन्यवाद!! —JuniorX2 ChatHello! १८:३७, २८ दिसम्बर २०१६ (NPT)
अलङ्कार प्रदानक लेल धन्यवाद !!संपादित करें
प्रिय, राजा उप्रेती, अहाँ हमरा जे अलङ्कार प्रदान केलौं ताही लेल धन्यवाद !!
लेख सुधारसंपादित करें
राजा जी, मिसन १० अन्तर्गत अहाँद्वारा बनाएल गेल लेखसभ जनवरी १५ धरि सुधार करी जाहिसँ अहाँक निर्मित लेखसभ फाउन्टेन टुलमे समावेश भऽ सकत । अहाँक याद करा दी जे कियो प्रयोगकर्ताकें लेख फाउन्टेन टुलमे सभसँ बेसी होइत ओ मिसन १० कें विजेता होइत ।-- बिप्लब आनन्द (वार्ता) १७:५४, १ जनवरी २०१७ (NPT)


text:
मुख्य समदिया
पटना । कहियो बिहार में गंगा पर दूटा पुल छल आ आइ एक दिन मे दूटा पुल चालू होइत देखबा लेल भेटल। बिहारक विकास क बाट केतबा चिक्कन आ सुगम भ रहल अछि इ एहि समाद स बुझबा मे आबि रहल अछि। रविदिन भोजपुर इलाका क वर्षों पुरान दू गो सपना एक संग पूरा भेल। गंगा नदी पर बनल आरा-छपरा पुल (वीर कुंवर सिंह सेतु) आ दीघा-सोनपुर पुल (जेपी सेतु) क एप्रोच रोड बिहार क जनता कए समर्पित कैल गेल। मुख्यमंत्री नीतीश कुमार राजद अध्यक्ष लालू प्रसाद क जन्मदिन पर इ लोकार्पण केलथि।
मुख्यमंत्री सचिवालय स्थित संवाद में आयोजित कार्यक्रम मे नीतीश कहला जे एहि पुल क लोकार्पण स गांधी सेतु पर दबाव कम होएत आ ओकर जीर्णोद्धार क काज शुरू भ सकत।
नीतीश कहला जे गंगा नदी पर और पुल क निर्माण भ रहल अछि। दीदारगंज-बिदुपुर तक छह लेन क पुल आ बख्तियारपुर-ताजपुर क बीच पीपीपी मोड मे पुल निर्माण संगहि सुल्तानगंज स आगवानी घाट तक पुल सेहो बनि रहल अछि।
ओ कहला जे जखन सोनपुर रेल पुल क निर्माण भेल त हुनका केंद्र निमंत्रित नहि केलक जखन कि पुल निर्माण क प्रयास हुनके माध्यम स भेल छल। नीतीश कहला जे ओ हम त रेलपुल क प्रयास केने रही मुदा लालू जी रेल संग सडक पुल क सेहो प्रयास केलथि। आइ जे पुल लोकार्पित भेल अछि ओ लालू जी देन छी।
मुख्यमंत्री कहला जे आरा-छपरा पुल निर्माण मे सेहो बहुत समस्या ढार भेल, मुदा बाट निकालल गेल। गंगा नदी क धार पर 400 मीटर क पुल बनल। ओ कहला जे दीघा-सोनपुर क जे एप्रोच रोड बनल ओ पूरा ट्रैफिक कंट्रोल नहि करत। एकरा लेल अलग स एलिवेटेड एप्रोच रोड बनि रहल अछि। बेली रोड स 49 रास्ता निकलैत अछि एहन मे लोहिया पथचक्र क निर्माण भ रहल अछि। राजापुर दिस जरुरत भेला पर पुलों-फ्लाइओवर क निर्माण होएत।
उपमुख्यमंत्री तेजस्वी प्रसाद यादव ने कहला जे मुख्यमंत्री नीतीश कुमार क नेतृत्व, कांग्रेस अध्यक्ष सोनिया गांधी आ राजद अध्यक्ष लालू प्रसाद क मार्गदर्शन मे विकास क काज भ रहल अछि। पुल निर्माण निगम क स्थापना दिवस पर अभियंता आ अधिकारी सब कए शुभकामना। ओ कहला जे पुल क काज समय स पूरा भेल ताहि लेल मजदूर कए सबस बेसी श्रेय भेटबाक चाही। आब शाहाबाद आ मगध क क्षेत्र क लोककए दूरी कम भेल। किसान आ व्यापारी कए लाभ होएत।


text:
मिथिला मे लोकदेवक उत्पत्ति
– प्रवीण नारायण चौधरी
अपन मिथिला मे वीर पुरुष व स्त्री सभक जन्म होइत रहलनि अछि जे अपन अनेकों प्रभाव-प्रेरणा सँ लोककल्याण निमित्त योगदान दैत रहल छथि, तिनका लोकदेव कहल जाइत छन्हि आ हुनका प्रसन्न करय वास्ते अनेकों तरहक लोकविधान सँ पूजा-वन्दना सेहो कयल जाइत छन्हि। ई लोकदेवक उत्पत्ति विपरीत परिस्थिति मे भेलनि ई अध्ययन (लोकश्रुतिक गाथा) सँ बुझय मे अबैत अछि। ई लोकदेवता अपन सहचरी जीव आ विशेष रूप सँ मनुष्यक हित वास्ते अनेकों वीरताक गाथा प्रस्तुत कयलनि। हिनका सभक प्रेरणा सँ लोक केँ जीवन संचालन मे बड पैघ मदति भेटलैक। नहि केवल जियैत, बल्कि मरि गेलाक बादो हिनका लोकनिक आभासी उपस्थितिक एक सँ बढिकय एक लीलामयी (चमत्कारिक) लोककथा सब प्रचलित अछि। हिनका सब केँ भगताइ पद्धति सँ पूजा प्रदान करबाक, वन्दना करबाक आ हिनका सभक नाम सँ पान-फूल भक्त-अनुगामी सब केँ सौंपबाक कतेको परम्परा आइ धरि जीवित देखल जाइछ। राजा सलहेश, लोरिकदेव, दीना-भदरी आदिक पूजा-अर्चना आ ब्रह्म-थान सब आइयो ठाम-ठाम पर देखल जा सकैत अछि।
विदित हो जे हिमालय श्रृंखला सँ बहि रहल अविरल धारा सब सँ धोयल-पखारल एहि मिथिला भूमि मे आम जनजीवनक स्वरूप पूर्ण वेदविहित सिद्धान्त पर चलब कहल गेल अछि। याज्ञवल्क्य संहिता मे मानव जीवन संचालनक पद्धति वर्णन कयल गेल अछि। मिथिला मे लोक जीवन वेद मुताबिक कहल जाइछ। हिमालय सँ निरन्तर प्राप्त भ’ रहल जलराशि एतय नदी, बाहा, मोन्हि, पह, चर, चाँचर सँ बहैत अवस्था मे अथवा रुकल अवस्था मे भेटैत अछि। एहि जलस्रोतक कारण एहि ठाम पहिने बहुत रास सघन वन केर क्षेत्र छल। वन मे वनैया पशु आ ओकर हिन्सक गतिविधि सँ मानव समाज मे त्रास होयब स्वाभाविक छलैक। एहि त्रास सँ ऊबार हेतु कियो न कियो वीर सपुत जन्म लियए आ मानवीय समाजक रक्षा करय। वैह रक्षक सब कालान्तर मे लोकदेवताक रूप मे पूजित अछि।
मिथिला मे मानवीय आबादी क्षेत्र केर विकासक मूल आधार सेहो जलस्रोतक संग मानव निवास केर इतिहास अछि। छितरायल जलस्रोत सँ कोनो समय मे अधिक बरखा किंवा पहाड़ी क्षेत्र मे अधिक बरखा हेबाक कारण कखनहुँ बाढ़ि आबि जाय जे लोकजीवनक संग-संग परिवेशक जंगली पशु सभक जीवन केँ सेहो काफी प्रभावित कयल करैत छलैक, एहेन अवस्था मे मानव समाजक संघर्षक कथा स्वतः कल्पना करैत बुझि सकैत छी। जँ घर-परिवार आ समाज मे वीर सपुत सभक जन्म नहि होयत त अनिश्चितताक त्रास ओहि समाज केँ आगू बढय सँ रोकत। हालांकि बाद मे एहि अनिश्चित जलराशि केर ग्रहण आ बाढ़िक समस्या सँ निजात दियेबाक लेल बाँध परियोजना लागू कयल गेलैक जेकर गुण-दोष पर विस्तार सँ बाद मे चर्चा करब, लेकिन एहि योजनाक कारण लोक अपन निवास स्थान मे परिवर्तन करय लेल बाध्य भेल। जखन लोक डीह (निवास स्थान) परिवर्तन करय त नव डीह पर इनार-पोखरि केर रूप मे जलराशिक भंडारण करैत निवास क्षेत्र बनाबय। आध्यात्मिक कथा-गाथा मे मिथिला केँ तिरहुत जे ‘तीरभुक्ति’ केर अपभ्रंश शब्द थिक यैह कहल गेलैक अछि। अर्थात् जलस्रोतक आड़ (किनार, महार आदि) पर निवास स्थल बना ओहि ठाम हर तरहक भोग (भोजन) केर इन्तजाम करब एहि क्षेत्र मूल आध्यात्मिक परिभाषा मे रहल अछि। पूर्वक अव्यवस्थित आ सघन वन के बदला आब परिष्कृत जीवनशैली मे एतय सोशल फोरेस्ट्री (सामुदायिक वन) जेकरा कलम, गाछी आदि नाम देल गेल अछि ताहि युग मे छी आ जंगली जानवरक बदला खर्हिया, खिखिड़, गीदर, नर्हिया, साही, उधबिलाड़ि, बिज्जी आदि गोटेक छोट-मोट जंगली जानवर छोड़ि पहिने जेकाँ खतरनाक आ हिन्सक जानवर नहि भेटैछ। शायद यैह कारण छैक जे बदलल जीवनशैली मे लोकदेव सेहो नव युग मे नहि बनि रहला अछि।


text:
गिरिजेश
मजदूर क महज एक दिनक आक्रोश लुधियाना पर भारी पडि़ गेल। उद्यमी कए करोड़ क चूना लागि गेल। उद्योगपति कराह उठला। मुदा पेट मे भूख क आगि लेने मजदूर आत्मसम्मान आ हक क लड़ाई मे लगल रहल। ओकरा पर पुलिस-प्रशासन आ स्थानीय लोक एकजुट भ हमला केलथि। एतबा धरि जे बेड़ा मे डरा कए नुकायल मजदूर कए सेहो पुलिस बाहर निकालि कए पीटलक आ बर्बर लोकक हाथ मे सौंप देलक। एहि मे किछु गोटेक जान सेहो गेल, मुदा मजदूर क गप कियो नहि सुनलक। अंत मे मजदूर उठल, सड़क पर उतरल आ देखा देलक जे ओ पंजाब मे नहि भारत वर्ष क एकटा प्रांत मे अछि।
एहि एक दिन क नुकासान स सरकार आ प्रशासन कए सीख लेबाक चाही। कहियो एहन घटना क पुर्नावृत्ति नहि हुए। मजदूर क प्रति सरकार संवेदनशील बनए। अगर प्रशासनिक आ सरकारी स्तर पर भ रहल लापरवाही नहि सुधारल गेल त घाटा क आंकड़ा करोड़ मे नहि अरब मे होएत।
पंजाब खास कए लुधियाना मे मजदूर क संग अमानवीय व्यवहार होइत रहल अछि। अधिकतर मजदूर कए कंपनी पहचान पत्र तक नहि देने अछि। इएसआई आ अन्य सुविधा क त गप दूर। कठिन काज क लेल यूपी-बिहार क लोक कए ताकल जाइत अछि, किया कि ओ कमरतोड़ मेहनत करैत छथि। एहि मेहनत क बदला मे वेतन इतबा कम जे पूछू जूनि। की खायब की बचायब। आलम इ अछि जे कतहू-कतहू एक-एकटा कोठली मे 10-12 गोटे मिलि कए रहबा लेल मजबूर छथि। बमुश्किल इ मजदूर पेटकाटि कए हजार-पांच सौ क बचत करि पाबैत छथि। ओकरो स्थानीय लफंगा पुलिसक सहयोग स लूटैत रहल अछि। गरीबीक शाप स ग्रसित बिहार-यूपीक मजदूर झारखंड आ छत्तीसगढ़क लोहा स पंजाब मे साइकिल बनेबा क काज करैत एलाह अछि, इ पूछने बिना जे इ कारखाना ओहि ठाम किया नहि लागल जाहि ठाम स लोहा आ मजदूर अबैत अछि। ओ चुपचाप बेहतर पंजाब क निर्माण मे दिन-राति एक केने रहैत छथि।
आखिर एहन स्थिति कोनो आबि गेल जे मजदूर कए कानून अपन हाथ मे लिए पड़ल। केकर गलती स एहन भेल? जिम्मेवार चाहे राज्य सरकार हुए, प्रशासन या फेर स्थानीय नेता, पर रोजी-रोटी क जुगाड़ मे आएल मजदूर गुनहगार कोना भ सकैत अछि। हुनका कोन जरूरत छल जे राति मे थाना क बाहर प्रदर्शन केलथि, जखनकि हुनका भोर मे फेर कमरतोड़ मेहनत क लेल काज पर जेबाक छल। अगर इ गुनहगार रहितथि, बेइमान रहितथि त आइ हिनकर पेट आ पीठ एक नहि भेल रहितए। शायदे कोनो मजदूर लुधियाना मे कमा कए बिहार मे पैघ मकान बनेने होयत, बल्कि हिनकर शोषण करनिहार धनपशु बनि गेलाह अछि। खैर छोड़ू . . . ।
इ मजदूर जरूर छथि। सड़क क कात मे, झुग्गी-झोपड़ी आ स्टेशन पर सुतबा लेल विवश छथि, मुदा हिनकर श्रम क बिना लुधियाना की शहर क शायदे कोना छोट सन मकान बनि कए ठार भेल होयत। यूपी-बिहार क श्रम क बिना लुधियाना मेट्रो सिटी बनबाक सपना सोचियो नहि सकैत अछि। आइ पंजाब क खेत बिहार-यूपीक मजदूर कए महत्व बुझि गेल अछि। इ हाल रहल त लुधियानाक कारखाना सेहो हिनकर स्वागत लेल नव-नव योजना चलेबा लेल मजबूर भ जाइत। ताहि लेल एखन समय अछि, बदलू अपन इ कुत्सित मानसिकता आ समृद्ध राखू पंजाब।


text: पटना। 2009 क आम चुनाव क बारे मे इ बहुप्रचारित ठल जे एहि मे न कोनो मुद्दा क आकर्षण अछि, न कोनो चमक। कतहु कोनो लहर नहि। सब किछु साइलेंट, फीका-फीका। मुदा, एहि बिना हवा-बयार कए चुनाव मे प्रदेश क कई दिग्गज चेहरा हवा भ गेल। जनता हुनकर जमानत तक जब्त करवा देलक। नतीजा बता रहल अछि जे एहि चुनाव मे ओवर नहि, अंडर करंट छल। वोट मजे मे छिटकल आ कईटा क हैसियत हाशिया पर लगा देल गेल। हवा क रुख देखि पीठ करबा लेल विख्यात इ नेता लोकनि एहि चुप लहर कए चिन्हबा मे चूकि गेलाह। धरातल पर पकि रहल नव समीकरण, करवट ल रहल जन आकांक्षा क तार शायद ओ पकडि़ नहि सकलाह। लालू प्रसाद, पाटलिपुत्र मे पटका गेलाह। जॉर्ज फर्नाडीज ओहि मुजफ्फरपुर मे जमानत गवां बैसलाह, जतय स ओ पर्याय मानि लेल गेल छलाह। संसदीय चुनाव क्षेत्र बदलि-बदलि कए जीतबा मे माहिर रघुनाथ झा सेहो एहि बेर चारू खाना चित भ गेलाह। ओ 1998 क चुनाव शिवहर स, 1999 मे गोपालगंज स, तो 2004 मे बेतिया स जीत कए संसद गेलाह। ओ फेर क्षेत्र बदलि संसद जेबाक प्रयास मे छलाह। वाल्मीकिनगर क जनता मुदा एहि बेर हुनकर मंशा बुझलग आ हुनकर जमानत तक नहि बचल। प्रदेश मे एहि बेर सेहो पिछला आम चुनाव क जेकां 80 फीसदी स अधिक उम्मीदवार क जमानत जब्त भेल। एहि मे निर्दलीय बहुतायत मे छथि, मुदा दलीय शिनाख्त आ प्रदेश क राजनीति मे मायने रखनिहार कईटा पैघ नाम सेहो एहि कतार मे छथि। अररिया स लगातार जीत क रिकार्ड बना चुकल सुकदेव पासवान कए एहि चुनाव मे मात्र 9015 वोट भेटल। पासवान क ताकत तखन छल, जखन क्षेत्र सुरक्षित छल। एहि बेर संसदीय सीट सामान्य की भेल ओ एकदम धराशायी भ गेलाह। मधुबनी स कांग्रेस क डॉ शकील अहमद सेहो अपन जमानत नहि बचा सकलाह। सांसद बनबाक तमन्ना मे राजद क रमई राम पाला बदलि कांग्रेस मे गेलाह। गोपालगंज स चुनाव लड़लाह आ लोक प्रतिनिधित्व अधिनियम-1951 क धारा 158 (4) क चपेट मे आबि गेलाह। यानि हुनकर जमानत राशि जब्त भ गेल। मंत्री वृषिण पटेल, कांग्रेस नेता विजय शंकर दुबे, पूर्व विधानसभा अध्यक्ष सदानंद सिंह, पूर्व सांसद गिरधारी यादव, रामस्वरूप प्रसाद, विजय सिंह यादव, डॉ अरुण कुमार, निखिल कुमार आ गणेश शंकर विद्यार्थी सेहो जमानत नहि बचा सकलाह।


text:
दरभंगा : लहेरियासराय 21 न. गुमटी पर जननायक ट्रैन सँ गिरला पर युवक केँ मौत
दरभंगा। 14 दिसम्बर।[प्रणव कुमार चौधरी] आय गुरु दिन करीब 12 बजे लहेरियासराय चट्टी गुमटी के उत्तर करीब 25 वर्षीय एक युवक केँ जननायक ट्रेन सँ गिरला पर युवक केँ मौत भ' गेल। युवक ट्रेनक दरवाजा पर बैसल छल आ संतुलन बिगड़बाक कारण ओ गिर परला। बताओल जे रहल अछि कि गिरलाक बाद ट्रेन करीब 100 मीटर तक हुनका घसीटइत ल' गेल।
रेल पुलिस तुंरत घटना स्थल पर पहुँच शव के अपन कब्जा लेलक। युवक के जेबी से मुजफ्फरपुर केँ एक सिक्योरिटी कम्पनी के गार्डक आई कार्ड भेटल जाहि पर मृतक केँ नाम सुमित मिश्रा लिखल अछि। सिक्योरिटी कम्पनी क' जखन जीआरपी फोन केलक त' पता चलल जे करीब छः महीना पहिने मृतक कम्पनी छोइर देना रहथिन। फिलहाल युवक के पता के पुष्टि नहि भेल अछि। एक यात्री केर मुताबिक शायद मृतक सीतामढ़ी जिला के रहिवासी अछि।


text:
देल गेल आवेदन मे पीड़ित पिता बतौलन्हि कि गुरुवार संध्या सात बजे के करीब गांधी पथ वार्ड संख्या 8 निवासी मो. सिकंदर, मो. हुसैन, मो. शकील व मो. हुसैन आओर शकील केर पत्नी सहित चारि-पांच केर संख्या मे अज्ञात लोग सभ अचानक हुनका घर पहुँचल आओर दरवाजा खोलबाक लेल आवाज देलैन्ह।
दरवाजा खुलते सभ जबरदस्ती घर मे घुईस मो. सिकंदर, मो. शकील व मो. हुसैन केर पत्नी हुनकर नाबालिग बेटी प्रिया कुमारी उर्फ स्टेफी क' घर से बाहर ल' गेलनि। एहि बातक विरोध करबा पर मो. शकील पिस्तौल दिखा धमकी दैत कहलनि कि हल्ला हल्ला करबा पर गोली माइर देब। संगहि जायत - जायत आरोपी धमक दैत कहलनि कि मुकदमा करबा पर पूरा परिवार केर हत्या करि लाश के सेहो पता नहि चलल देल जायत।
देल गेल आवेदन मे पीड़ित पिता बतौलन्हि कि किछ दिन पहिनो मो. सिकंदर हुनकर नाबालिग पुत्री संग स्कूल जेबाक क्रम मे छेड़छाड़ केना छल आओर उल्टा परिजन सभके गंभीर परिणाम भुगतबाक धमकी देना छल। पीड़ित पिता आरोपि सभ पर हुनकर नाबालिग लड़की के साथ जबरन धर्म परिवर्तन करि मो. सिकंदर संग विवाह करबाक आसंका जतौलन्हि अछि। पीड़ित पिता आवेदन द' आरोपि सभक विरूद्ध कड़ा कानूनी कारवाई करि न्याय केर गुहार लगौलन्हि अछि।